
INSTRUCTIUNE  DE SERVICIU nr. _________
În aplicarea Dispozitiei Directorului General Adjunct nr. 5/30.07.2008,
In vederea implementarii graduale a Standardelor Europene de Calitate dezvoltate in cadrul Retelei Europene de Brevete, in procedurile legate de  examinarea cererilor de brevet de inventie la OSIM,
În temeiul HG 573/1998 privind organizarea şi funcţionarea OSIM, Directorul General Adjunct emite următoarea




INSTRUCTIUNE DE SERVICIU
Art. 1
Incepand cu data de 01.08.2009, in activitatea de cercetare deocumentara desfasurata in cadrul Directiei brevete de inventie cu respectarea legislatiei in vigoare privind inventiile, in aplicarea procedurilor legale vor fi utilizate InstrucŢiuniLE  privind efectuarea rapoartelor de cercetare documentarĂ- anexa 1- ;
Art. 2
In baza eventualelor observatii primite de la corpul de examinatori OSIM si alti specialisti din OSIM si din afara OSIM si agreate cu conducerea Directiei brevete de inventie  si conducerea OSIM, se va  avea in vedere dupa caz emiterea la inceputul anului 2010 a unei versiuni imbunatatite a Instructiunilor, care se tina cont de  observatiile si propunerile primite.   

Art. 3
Prezentele Instructiuni se distribuie directorului Directiei brevete de inventie, care va lua toate masurile legate de aplicarea lor.
Art. 4
Prezentele Instructiuni se publica in Intranet si Internet.





Director General Adjunct

dr.ing. Alexandru Cristian Ştrenc
 SEQ CHAPTER \h \r 1
Oficiul de Stat pentru Invenţii şi Mărci

InstrucŢiuni privind efectuarea rapoartelor de cercetare documentarĂ

CERCETAREA DOCUMENTARĂ

Introducere
Prezentul capitol de instrucţiuni se referă la cercetările documentare efectuate de OSIM, în procedura de examinare a unei cereri de brevet de invenţie şi finalizate printr-un raport de cercetare documentară. Acestea se realizează în Direcţia Brevete de Invenţie din OSIM, în urma achitării taxelor legale prevăzute de O.G nr.41/1998 privind taxele în domeniul protecţiei proprietăţii industriale, republicată în 2006, Anexa 1 pct.6. 

În afara acestor cercetări, OSIM efectuează la cererea terţilor servicii de documentare în literatura de brevete, prevăzute în Ordinul Directorului General nr.70/13.07.2007.

Reglementarea legală a modului de întocmire şi publicare a raportului de cercetare documentară, sau raportului de documentare, - rezultat final al unei cercetări documentare - o reprezintă art.24 din Legea nr.64/1991 privind brevetele de invenţie, republicată şi art.40, 41 din Regulamentul de aplicare a Legii nr. 64/1991 privind brevetele de invenţie
. 

Întocmirea propriu-zisă a raportului de documentare intră în atribuţiile serviciile de examinare de fond a cererilor de brevet de invenţie din cadrul OSIM, în fapt raportul fiind întocmit de examinatorul care instrumentează cererea de brevet de invenţie, respectiv de model de utilitate, membru al Comisiei de examinare. Pentru situaţiile unor cereri de brevet de invenţii complexe, cu implicaţii în mai multe domenii tehnice, examinatorul se poate consulta la efectuarea cercetării documentare cu examinatori membri ai altor comisii de examinare. 

Publicarea raportului, precum şi a cererii de brevet de invenţie se realizează de către examinatorii din Serviciul Examinare Preliminară, din aceeaşi Direcţie.

Instrucţiunile urmăresc clarificarea şi precizarea unor aspecte procedurale prevăzute de Legea nr. 64/1991 privind brevetele de invenţie, republicată şi de Regulamentul de aplicare a acesteia, şi se adresează atât examinatorilor din OSIM, cât şi persoanelor din afara oficiului, solicitanţi de cereri de brevet, sau terţi care doresc să cunoască procedura de întocmire a rapoartelor de documentare efectuate de OSIM.

Pentru procedura de întocmire a rapoartelor documentare în cazul unei cereri de model de utilitate potrivit art. 18 din Legea nr. 350/2007 privind modelele de utilitate, publicată în Monitorul Oficial al României nr. 851 din 12 decembrie 2007, se aplică prin analogie procedura de la brevetele de invenţie.

În continuare, prin:

- “examinator” se înţelege examinatorul care instrumentează cererea de brevet de invenţie, sau de model de utilitate

-“lege” se înţelege Legea nr. 64/1991 privind brevetele de invenţie, republicată în Monitorul Oficial al României, Partea I, nr. 541 din 8 august 2007,

-“regulament” se înţelege Regulamentul de aplicare a Legii nr.64/1991 privind brevetele de invenţie, aprobat prin Hotărârea de Guvern nr. 547 din 21 mai 2008, publicată în Monitorul Oficial al României, Partea I, nr. 456 din 18 iunie 2008.

- „PCT”- Tratatul de cooperare în domeniul brevetelor, adoptat la Conferinţa diplomatică de la Washington la 19 iunie 1970, ratificat de România prin Decretul nr. 81/1979

- „Soft Comun”- “Common Software” este o aplicatie client-server dedicată administrarii cererilor din cadrul oficiilor de proprietate industriala, respectiv în cadrul prezentelor instrucţiuni, cererilor de brevet de invenţie.

Redactarea prezentelor Instrucţiuni a avut la bază „Guidelines for Examination in the European Patent Office”, Part B „Guidelines for Search”- decembrie 2007, accesibil pe www.epo.org , adaptarea fiind făcută pentru legislaţia română în domeniul invenţiilor.

CAPITOLUL I

1. Consideraţii generale - SCOPUL CERCETĂRII DOCUMENTARE.

(1) Procedura prin care o cerere de brevet de invenţie trece de la constituirea depozitului naţional reglementar, până la acordarea unui brevet (sau la respingerea ei) este alcătuită din două etape distincte: cercetarea documentară şi examinarea de fond.

(2) Scopul cercetării documentare îl constituie determinarea stadiului tehnicii relevant, pentru a stabili dacă invenţia la care se referă cererea de brevet îndeplineşte condiţiile de noutate şi/sau activitate inventivă. În PCT, stadiul tehnicii relevant este denumit « stadiul anterior ».

(3) Cercetarea documentară trebuie să fie cât mai completă şi eficientă deoarece în procedura de examinare, analiza brevetabilităţii invenţiei depinde şi se bazează pe informaţiile din stadiul tehnicii. Unitatea invenţiei şi alte considerente ce afectează completitudinea cercetării vor fi dezvoltate în capitolele următoare.

(4) Cercetarea documentară se efectuează în colecţii de documente interne ale oficiului sau în colecţii, respectiv baze de date externe, al căror conţinut este sistematizat în scopul accesibilităţii, de exemplu pe criterii cum ar fi simboluri de clasificare, coduri de indexuri sau chiar cuvinte cheie. În primul rând aceste documente sunt constituite din brevete de invenţie din diverse ţări, la care se adaugă articole din publicaţii de specialitate, cărţi, manuale şi altele, denumite în continuare literatură non-brevet. Ele pot fi completate şi chiar înlocuite parţial prin consultarea unor sisteme de baze de date adecvate cercetării documentare a unei cereri de brevet de invenţie.

(5) Rezultatele cercetării documentare sunt finalizate sub forma unui raport de cercetare documentară. El conţine rezultatele cercetării, în particular prin identificarea documentelor ce constituie stadiul relevant al tehnicii (vezi cap.VIII).

(6) Raportul de cercetare documentară serveşte la furnizarea de informaţii referitoare la stadiul relevant al tehnicii către solicitant, examinator şi comisia de  examinare şi prin publicarea sa, (potrivit prevederilor art.24  alin. (1) din lege), către public.

(7) Raportul de cercetare documentară efectuat în procedura de examinare de fond are la bază revendicările cererii de brevet. La cererea solicitantului, el poate fi publicat odată cu cererea de brevet de invenţie, sau în unele cazuri, ulterior publicării acesteia.

2. Caracteristicile cercetării documentare. Cerinţe de calitate

2.1. Cercetarea documentară trebuie să fie completă

(1) Cercetarea documentară reprezintă în esenţă o procedură complexă ce necesită înaltă calificare a examinatorului. Ea trebuie să acopere cât mai mult din domeniul tehnic de cercetat. Totuşi, este de înţeles că o astfel de cercetare nu poate fi niciodată exhaustivă datorită imperfecţiunilor inevitabile ale sistemelor de regăsire a informaţiei, precum şi dimensiunii fondului de documentare. 

(2) În acelaşi timp, pentru a se justifica din punct de vedere economic, costurile cercetării trebuie menţinute în limite rezonabile. Cercetarea trebuie însă efectuată, astfel  încât să reducă la minimum posibilitatea neacoperirii  întregului  stadiu al tehnicii şi al neregăsirii de anteriorităţi complete pentru fiecare revendicare.  Este esenţial ca prin cercetarea documentară să se regăsească documente cât mai apropiate de soluţia tehnică analizată. Pentru un stadiu al tehnicii mai puţin relevant, situaţie în care trebuie păstrat un grad rezonabil de redundanţă printre documentele din colecţia de cercetat, se poate accepta şi un grad mai mic de regăsire.

(3) Examinatorul se va strădui să identifice cât mai mult din stadiul relevant al tehnicii, cu tehnica din dotare şi, în orice caz, va consulta documentaţia specificată în Regulamentul PCT (Regula 34 PCT), precum şi documentaţia existentă la dispoziţia OSIM - (Art. 10 alin.(2) şi alin.(3) din Legea 64/1991, republicată). Se înţelege astfel că cercetarea documentară internaţională şi cercetarea documentară efectuată în cadrul OSIM trebuie să fie perfect compatibile. În consecinţă, existenţa unui raport de cercetare documentară internaţională, va limita cercetarea examinatorului român doar la documentele din colecţia România. 

2.2. Cercetarea documentară trebuie să fie eficientă

(1) Eficienţa cercetării depinde de gradul de ordonare al colecţiilor de documente de cercetat, care va permite examinatorului să determine secţiunile documentaţiei pe care o va consulta. Ordonarea documentelor poate fi realizată de examinator prin utilizarea de cuvinte cheie, simboluri de clasificare, coduri de indexare sau referinţe bibliografice, în funcţie de strategia de căutare pe care şi-o crează.

Pe baza acestei strategii, a cunoştinţelor sale în domeniul tehnic căruia îi aparţine problema (tehnică) obiectivă de rezolvat a invenţiei (Art.47 alin.(8) din regulament), examinatorul va limita stadiul tehnicii la o anumită secţiune de documente în care există probabilitatea cea mai mare de a fi conţinute documente pertinente în raport cu invenţia care face obiectul cercetării.

(2) Din raţiuni economice, pe baza cunoştinţelor sale tehnice şi a experienţei, examinatorul va omite acele părţi din documentaţie, în care posibilitatea descoperirii unor documente relevante/pertinente pentru cercetare este neglijabilă, de exemplu, documente dintr-o perioadă dinainte ca mijloacele tehnice aparţinând invenţiei revendicate să se fi dezvoltat. În mod similar, în situaţiile în care examinatorul are la dispoziţie o  familie de brevete, el poate consulta doar un membru al familiei respective, dacă nu are motive serioase să presupună, într-un caz particular, că există diferenţe substanţiale, relevante în conţinutul diferiţilor membri ai aceleiaşi familii de brevete.

2.3. Cercetarea documentară nu se limitează la documentaţia minimă PCT
Pentru situaţiile în care examinatorul apreciază, de exemplu, funcţie de provenienţa cererii de brevet sau de domeniul tehnic că este necesară analiza unor documente care nu intră în documentaţia minimă PCT, cum ar fi documentele din ţările scandinave, atunci acestea vor fi avute în vedere la efectuarea cercetării documentare.

2.4. Cercetarea documentară se efectuează după caz, în domenii tehnice analoge
(1) Cercetarea documentară este efectuată în colecţii de documente sau baze de date care pot să conţină materiale în toate acele domenii tehnice pertinente privitoare la invenţie. Ea trebuie să acopere, în primul rând, părţile din documentaţie ce acoperă toate domeniile tehnice direct relevante şi se poate apoi extinde la documente acoperind domenii analoge. Acest lucru trebuie însă judecat de examinator pentru fiecare caz în parte, luând în considerare rezultatul cercetării în domeniile iniţial consultate.

(2) Domeniile tehnice analoge sunt acele domenii în care se regăsesc informaţii privitoare la contribuţia tehnică esenţială a invenţiei.

Decizia extinderii cercetării documentare la alte domenii care nu au fost menţionate în cerere trebuie lăsată la aprecierea examinatorului, care însă nu trebuie să se pună el însuşi în locul inventatorului şi să încerce să-şi imagineze toate posibilele aplicaţii ale invenţiei. Principiul după care examinatorul trebuie să se ghideze la extinderea cercetării în domenii analoage trebuie să fie acela de a stabili dacă ar fi probabil să se ridice o obiecţie rezonabilă referitoare la lipsa activităţii inventive, pe baza a ceea ce este posibil să se regăsească  prin cercetarea documentară în acele domenii.

3. Obiectul cercetării documentare
3.1. Baza cercetării documentare.

(1) Cercetarea trebuie să fie efectuată pe baza revendicărilor, care sunt interpretate în legătură cu descrierea şi desenele, dacă acestea există. Revendicările determină întinderea protecţiei care va fi conferită de brevet în cazul în care el este acordat (art.32 alin.(3) din lege).

(2) Cercetarea documentară şi întocmirea raportului de documentare se efectuează pe baza revendicărilor iniţiale, de la data de depozit a cererii de brevet (art. 40 alin. (7) din regulament).

3.2. Interpretarea revendicărilor.

(1) În procesul de cercetare documentară, interpretarea revendicărilor se face în conformitate cu prevederile art.32 alin.(3) din lege şi art.64 din regulament.

Cercetarea documentară trebuie direcţionată către caracteristicile esenţiale ale invenţiei (conceptul tehnic inventiv ce fundamentează invenţia) şi nu trebuie limitată strict la sensul literal al textului revendicărilor, dar nici nu trebuie extinsă la toate cunoştinţele la care ar ajunge o persoană de specialitate în domeniu, care a analizat descrierea şi desenele (Art.64 regulament).

(2) Cercetarea trebuie să aibă în vedere orice modificări ale problemei tehnice obiective a invenţiei, care poate apărea ca rezultat al stadiului tehnicii regăsit pe parcursul precedent. La interpretarea revendicărilor, în scopul cercetării, aceasta va lua în considerare stadiul tehnicii care cuprinde caracteristicile tehnice echivalente cunoscute ale caracteristicilor tehnice ale invenţiei revendicate şi care pot pune în duscuţie îndeplinirea condiţiei activităţii inventive (art.32 alin.(6) din lege).

De exemplu:

- dacă revendicarea a specificat o clemă de cablu având o anumită construcţie, cercetarea trebuie să cuprindă şi referiri la conductori şi la cleme similare posibil să aibă aceeaşi construcţie; 

- dacă revendicarea se referă la un articol compus din mai multe părţi, care sunt definite de funcţia şi/sau structura lor şi revendicarea stipulează că anumite părţi sunt sudate împreună; dacă din cerere nu rezultă clar că sudarea are anumite avantaje necesare pentru invenţie, cercetarea documentară trebuie să se refere şi la procedee echivalente de asamblare cum ar fi lipirea şi nituirea.

Aceste exemple nu sunt limitative, ci doar orientative pentru a înţelege întinderea cercetării documentare.

3.3. Modificarea revendicărilor.
(1) Pentru cererile de brevet la care nu s-a solicitat publicarea raportului de documentare, de regulă, modificarea revendicărilor de către solicitant trebuie să survină urmare transmiterii unei notificări din partea examinatorului.

În cazul în care solicitantul modifică cererea de brevet urmare notificării, (Art.37(6) din regulament), dacă acestea se bazează pe descrierea şi desenele existente în depozitul iniţial cu valoare de depozit naţional reglementar, cercetarea documentară este efectuată luând în considerare aceste modificări. 
(2) Pentru raportul de cercetare documentară publicat odată cu cererea, sau pentru raportul cu opinie scrisă, se aplică prevederile art.40 alin.(8) şi alin.(9) din regulament.

(3) Pentru cererile de brevet internaţionale potrivit art.30 din regulament, cercetarea documentară se efectuează pe baza revendicărilor cu care a fost deschisă faza naţională în România. Totuşi se vor avea în vedere prevederile art.30 alin.(25) din regulament.

(4) Pentru cererile internaţionale,  efectuarea rapoartelor documentare potrivit art.24 din lege, se va face pe baza traducerii descrierii, revendicărilor şi desenelor indicate de către solicitant. (art.30 alin.(23) din regulament).
(5) Revendicările care sunt retrase de solicitant sau nu se încadrează în prevederile art.27 alin.(5) din lege vor fi excluse de la cercetarea documentară, iar solicitantul va fi notificat în acest sens (Art.37(9) şi (10) din regulament).

(6) În principiu şi în măsura în care este posibil şi rezonabil, cercetarea documentară trebuie să acopere toate elementele care fac obiectul revendicărilor acceptate, sau care, în mod rezonabil, ar putea face obiectul revendicărilor, după ce acestea au fost modificate. De exemplu, dacă o cerere referitoare la un circuit electric, conţine una sau mai multe revendicări ce descriu o funcţie sau un mod de funcţionare şi descrierea şi desenele includ un exemplu un circuit specific cu tranzistori, cercetarea documentară trebuie, în mod necesar, să includă şi acest circuit.

3.4. Revendicări extrem de largi sau speculative.
(1) Cercetarea documentară pentru revendicările extreme de largi sau speculative, trebuie limitată doar la acele caracteristici care sunt suficient dezvăluite în cerere (art.18 alin.(1) din lege) şi susţinute de descriere. 

De exemplu, dacă într-o cerere ce se referă în detaliu la o centrală telefonică automată, iar revendicările se referă la o centrală de comunicaţii automată, cercetarea nu trebuie să se extindă la centrale telefonice automate, centrale de date, etc., doar din cauza formulării foarte largi a revendicării, ci numai dacă există probabilitatea ca o astfel de cercetare extinsă să furnizeze un document pe baza căruia se poate formula o obiecţie rezonabilă, în ceea ce priveşte lipsa de noutate sau de activitate inventivă. 

În mod similar, dacă o revendicare se referă la un procedeu de fabricare a unui element “element de impedanţă”, iar descrierea şi desenele se referă doar la fabricarea unui rezistor şi nu există nici o indicaţie cum ar putea fi fabricate alte tipuri de elemente de impedanţă utilizând procedeul conform invenţiei, extinderea cercetării la fabricarea condensatoarelor, de exemplu, nu ar fi justificată. 

Dacă revendicarea principală se referă la un tratament chimic al unui substrat, în timp ce din descriere sau din toate exemplele reiese că problema care trebuie rezolvată depinde doar de natura pielii naturale, este clar că cercetarea nu trebuie extinsă la domeniul materialelor plastice, stofelor sau sticlelor.

Dacă într-o cerere de brevet, descrierea şi desenele se referă la un lacăt cu un cilindru de siguranţă, în timp ce revendicările se referă la un dispozitiv ce permite indexarea poziţiei unghiulară a unui prim element în raport de alte două elemente rotitoare, atunci cercetarea documentară trebuie să fie limitată la lacăte.

(2) În situaţia în care revendicările nu îndeplinesc cerinţele art.18 alin.(1) şi alin.(2) din regulament şi extrem de largi fiind, examinatorul consideră că invenţia nu este expusă suficient de clar (art.18 alin.(1) din lege), el notifică solicitantului că cercetarea documentară nu poate fi efectuată (art.40 alin.(10) lit.c) din regulament).

(3) Pentru rapoartele de documentare potrivit art. 24 din lege, dacă în urma analizării cererii de brevet, examinatorul constată că aceasta nu îndeplineşte condiţiile care să permită efectuarea unei documentări din stadiul tehnicii,  el va completa o declaraţie în care se arată şi se motivează faptul că documentarea nu este posibilă, iar aceasta va fi publicată în locul raportului de documentare (art. 41 alin (6)  coroborat cu art. 40 alin. (12) din regulament).

3.5. Revendicări independente şi revendicări dependente.
(1) Cercetarea efectuată pe documentaţia consultată pentru revendicarea (revendicările) independentă (independente) trebuie să includă şi toate revendicările dependente.

Revendicările dependente trebuie interpretate ca fiind restricţionate de toate caracteristicile revendicărilor de care depind (art.18 alin.(7) din regulament); de aceea, când obiectul revendicării independente este considerat a fi nou, şi acela al revendicărilor dependente va fi, de asemenea, nou.

(2) În consecinţă, dacă în urma cercetării documentare brevetabilitatea revendicării independente nu este pusă la îndoială, cercetarea nu va mai fi continuată pentru revendicările dependente de aceasta.

(3) Dacă însă brevetabilitatea revendicării independente este pusă la îndoială, pentru stabilirea noutăţii şi activităţii inventive a revendicării dependente, poate fi necesar a se cerceta pe alte secţiuni de documentaţie. Nu trebuie să se efectueze nicio cercetare specială pentru caracteristicile bine cunoscute în stadiul tehnicii; totuşi, dacă un manual de bază sau un alt document care să demonstreze că o caracteristică este general cunoscută, poate fi uşor găsit, acesta trebuie să fie citat în raport.

(4) Dacă revendicarea dependentă conţine o altă caracteristică tehnică suplimentară (decât cele din revendicarea independentă căreia îi este subordonată), revendicarea dependentă urmează (art.18 alin.(7) lit.c) din regulament) să fie considerată în combinaţie cu caracteristicile din revendicarea independentă, şi  toate aceste caracteristici vor fi supuse cercetării documentare ca un singur tot.

3.6. Combinaţii de elemente într-o singură revendicare.

(1) Pentru revendicările caracterizate printr-o combinare a unor elemente (de exemplu: A, B şi C) cercetarea documentară trebuie să fie dirijată spre această combinaţie; documentaţia cercetată în acest scop trebuie însă cercetată simultan şi pentru subcombinaţiile incluzând elementele individuale (de exemplu: A+B, A+C, B+C şi de asemenea A, B şi C luate separat).

(2) O cercetare pe secţiuni suplimentare de documente fie pentru subcombinaţii, fie pentru elemente individuale ale combinaţiei, trebuie să fie efectuată doar dacă aceasta este necesară pentru stabilirea noutăţii elementului, în vederea aprecierii activităţii inventive a combinaţiei.

3.7. Diferite categorii de revendicări.
(1) Dacă cererea conţine revendicări de diferite categorii, toate acestea trebuie să fie incluse în cercetarea documentară. Totuşi, dacă revendicarea de produs pare a fi atât nouă cât şi neevidentă, examinatorul nu trebuie să facă un efort special pentru a cerceta revendicările pentru fabricaţie sau cele pentru utilizarea produsului. Este de la sine înţeles că dacă produsul este nou, atât procedeul său de fabricaţie, cât şi utilizarea, toate revendicate în cadrul aceleiaşi cereri de brevet, sunt noi şi neevidente.

(2) Dacă cererea conţine numai revendicări de o singură categorie, se va analiza necesitatea includerii şi altor categorii în cercetarea documentară. Ca regulă generală, cu excepţia cazului în care cererea conţine indicaţii contrarii, se poate presupune că într-o revendicare referitoare la un procedeu chimic, produsul iniţial face parte din stadiul tehnicii şi  nu este necesar să fie cercetat; produsele intermediare sunt cercetate doar dacă ele formează obiectul uneia sau mai multor revendicări; dar produsele finale vor trebui întotdeauna să fie cercetate, cu excepţia cazului când ele sunt evident cunoscute.

3.8. Elemente excluse de la cercetare.
Examinatorul nu va întocmi un raport de cercetare documentară pentru acele revendicări sau elemente ale revendicărilor care se încadrează în categoria excepţiilor şi excluderilor de la brevetare (art.8 alin.(1), art.9 alin.(2) din lege şi art.44 din regulament) sau cele care nu sunt susceptibile de aplicare industrială, în înţelesul art.13 din lege.

3.9. Lipsa de unitate.
Dacă revendicările cererii nu se referă la o singură invenţie sau la un grup de invenţii legate astfel încât să formeze un singur concept inventiv general, cercetarea documentară va fi în mod normal restrânsă la prima invenţie sau grup de invenţii unitar revendicat, dacă solicitantul căruia i s-a notificat lipsa de unitate, nu indică altceva (art.40 alin.(13) şi (14) din regulament).

Pentru celelalte invenţii ale cererii se va efectua o cercetare în cadrul cererilor divizionare (art.19 alin. (3)  din lege şi Art.39 din regulament).

3.10. Cadrul tehnologic al invenţiei.
În anumite împrejurări poate fi de dorit ca obiectul cercetării documentare să se extindă la un aşa numit “cadru tehnologic” al invenţiei. Acesta ar putea include:

- preambulul primei revendicări, adică partea care precede expresia “caracterizat prin aceea că”;

- stadiul anterior al tehnicii care în introducerea descrierii este precizat a fi cunoscut, dar nu este identificat prin referinţe specifice;

- cadrul tehnologic general al invenţiei (adesea numit “stadiul general al tehnicii”).

4. Cercetarea documentară suplimentară.
În procedura de examinare a cererii de brevet, poate fi necesară efectuarea unei cercetări documentare suplimentare, de exemplu în una din următoarele situaţii:

a) solicitantul a amendat revendicările, conţinutul lor depăşind caracteristicile tehnice pentru care a fost efectuată iniţial cercetarea (art.40 alin.(8) şi (9));

b) completarea sau lămurirea suficient de clară şi completă de către solicitant a unor aspecte ale invenţiei care au determinat efectuarea unei cercetări incomplete sau declararea imposibilităţii de înctocmire a raportului (art.40 alin.(10) lit.c), g) sau art.41(6));

c) modificarea opiniei examinatorului, în legătură cu lipsa noutăţii, activităţii inventive,  unităţii invenţiei sau excluderii de la brevetabilitate; 

d) în cazul unei cereri de brevet provenită din conversia unei cereri de model de utilitate care a cuprins un set de revendicări modificate de către solicitant în sensul măririi numărului de obiecte pentru care s-a solicitat protecţie prin cererea de brevet, inclusiv prin eventuala mărire a ariei de protecţie solicitate iniţial prin cererea de modelul de utilitate. (Art.15 din Legea nr. 350 din 12 decembrie 2007 privind modelele de utilitate, publicată în MONITORUL OFICIAL nr.851 din 12 decembrie 2007);

e) reluarea procedurii de examinare, urmare a unei hotărâri de admitere a unei contestaţii sau cereri de revocare a brevetului.

5. Cercetarea documentară suplimentară pentru rapoartele documentare întocmite de o autoritate de cercetare internaţională.

(1) În cererile de brevet internaţionale (PCT) pentru care România figurează ca stat desemnat sau după caz ales, în conformitate cu Tratatul de cooperare în domeniul brevetelor şi în care există deja un raport de cercetare PCT, acesta va fi completat cu un raport efectuat în bazele/colecţiile de documente interne ale OSIM. 

(2) În situaţia în care deschiderea fazei naţionale în România s-a efectuat cu alte revendicări decât cele din raportul de cercetare documentară PCT întocmit, acesta va fi completat cu un  raport de cercetare documentară efectuat de examinatorul român. 

(3) Ca regulă generală, se va evita dublarea activităţii şi cercetarea documentară suplimentară, iar examinatorul român se va baza în cea mai mare măsură pe raportul de cercetare documentară efectuat de o autoritate internaţională de cercetare. 

(4) Cercetarea documentară PCT se efectuează în conformitate cu PCT International Search and Preliminary Examination Guidelines.

CAPITOLUL II
PROCEDURA DE CERCETARE DOCUMENTARĂ
1. Pregătirea cercetării documentare
(1) La primirea unei cereri de brevet de invenţie, examinatorul trebuie să analizeze cererea pentru a stabili obiectul invenţiei revendicate, va face o analiză a conţinutului revendicărilor în baza descrierii şi desenelor şi având în vedere consideraţiile de la capitolul I. Examinatorul trebuie să studieze toate detaliile revendicărilor, descrierii şi  desenelor, pentru a identifica problema tehnică obiectivă de rezolvat care stă la baza invenţiei, conceptul inventiv care a condus la soluţia ei de rezolvare, caracteristicile (tehnice) esenţiale ale soluţiei, reflectate în special în revendicări, rezultatele precum şi  efectele obţinute.

Dacă în descriere există caracteristici tehnice considerate de examinator a fi esenţiale pentru rezolvarea problemei, dar acestea nu sunt cuprinse în revendicări, cercetarea documentară se va extinde şi la aceste caracteristici.

(2) Dacă în procedura de examinare de fond se constată unele deficienţe de formă nesoluţionate în procedura de examinare preliminară, se vor notifica aceste deficienţe solicitantului în prima notificare adresată acestuia împreună cu obiecţiile din  examinarea în fond a cererii de brevet (Art.43 alin.(2) din regulament).

Astfel de deficienţe pot consta în erori materiale ale cererii, cum ar fi de exemplu: numerotarea incorectă a paginilor sau figurilor, prezenţa unor desene în textul descrierii sau revendicărilor etc., sau în existenţa unor elemente care se încadrează în prevederile art.9 alin.(1) lit.a) din lege (ordine publică şi bune moravuri).

(3) Documentele citate în cererea de brevet trebuie să fie examinate dacă sunt menţionate ca un punct de plecare al invenţiei revendicate, ca prezentând stadiul tehnicii sau ca soluţii alternative la problema (tehnică) respectivă, sau dacă ele sunt necesare pentru o înţelegere corectă a cererii. Totuşi, când astfel de documente citate se referă doar la nişte detalii, care nu sunt direct relevante pentru invenţia revendicată, ele pot să nu fie luate în considerare. 

(4) Dacă în descriere este citat un document care nu este publicat sau, nu este accesibil examinatorului şi documentul apare ca fiind esenţial pentru înţelegerea corectă a invenţiei, în măsura în care cercetarea documentară nu ar fi posibilă fără a cunoaşte conţinutul acelui document, examinatorul trebuie să amâne cercetarea şi să ceară solicitantului, să-i furnizeze o copie a documentului, dacă este posibil în limita de timp pentru pregătirea raportului de cercetare documentară (art. 27 alin.(4) din lege). Dacă nu se primeşte nici o copie a documentului în timp util, examinatorul va încerca mai întâi să efectueze documentarea şi apoi, dacă este necesar, să indice în raportul de documentare că a fost necesar ca documentarea să fie restrânsă sau să declare că documentarea nu a fost posibilă (art.41 alin.(6) din regulament).

(5) Raportul parţial întocmit sau declaraţia de neefectuare a cercetării documentare va fi motivată de faptul că prin imposibilitatea consultării documentului citat, invenţia nu este suficient dezvăluită, potrivit art.18 alin.(1), total sau parţial, iar OSIM publică faptul că raportul de documentare nu a putut fi întocmit (art.40 alin.(12) din regulament).

Dacă solicitantul transmite totuşi documentul după efectuarea raportului, cercetarea documentară va fi efectuată sau după caz, suplimentată. În această situaţie, în cadrul examinării de fond se poate întocmi un supliment al raportului de documentare pentru elementele noi aduse în revendicări, care se încadrează însă în prevederile art. 27 alin. (5) din lege (art. 40 alin. (19) din regulament).

 (6) Examinatorul trebuie apoi să studieze rezumatul cu care se va publica cererea (art.21 din regulament) împreună cu titlul invenţiei şi  dacă există, desenele ce urmează a fi publicate o dată cu rezumatul. Deoarece rezumatul trebuie să se refere la cerere, aşa cum a fost ea depusă, conţinutul definitiv al acestuia se stabileşte înainte de efectuarea cercetării, pentru a nu fi influenţat, în mod nedorit, de rezultatele cercetării. Dacă publicarea cererii trebuie efectuată înainte de redactarea raportului de cercetare (publicaţie A2), examinatorul trebuie să stabilească indicii1 de clasificare a cererii  potrivit prevederilor art.34 din regulament înainte de efectuarea cercetării; şi se va verifica dacă rezumatul se referă  la cererea respectivă şi  nu există nicio contradicţie cu titlul invenţiei sau cu clasele internaţionale atribuite cererii. Informaţiile în legătură cu rezumatul, titlul invenţiei şi, dacă există, desenele respective ce urmează a fi publicate cu cererea, sunt transmise solicitantului printr-o notificare ce însoţeşte raportul de cercetare documentară, în cazul unei publicaţii A1 (Art.40 alin.(15) din regulament). Dacă raportul de cercetare documentară este publicat separat, aceste informaţii nu sunt comunicate în notificare.

2. Strategia cercetării documentare.

(1) După terminarea operaţiilor premergătoare cercetării, în care s-a determinat  obiectul invenţiei, examinatorul îşi va pregăti o strategie proprie, definind obiectul cercetării sale cât mai precis posibil. De multe ori, acestui scop îi servesc una sau mai multe revendicări, dar este posibil ca ele să trebuiască a fi generalizate pentru a acoperi  toate variantele de realizare a invenţiei. În acest moment trebuie luate în calcul consideraţiile referitoare la obiectele excluse de la brevetabilitate (cap.VII) şi la lipsa unităţii invenţiei (cap.VI). Examinatorul poate fi determinat, de asemenea, să restrângă obiectul cercetării documentare datorită unor aspecte neclare nesemnificative (a se vedea pct.1(2)).
(2) În continuare, examinatorul trebuie să apeleze la diverse ecuaţii de căutare care să conducă la găsirea unor documente ce urmează a fi consultate în scopul cercetării. 

Procesul de cercetare va fi interactiv, astfel încât examinatorul îşi va reformula ecuaţiile de căutare iniţiale, funcţie de utilitatea informaţiei regăsite. Atunci când utilizează indicii de clasificare, el va consulta documentele din toate domeniile direct  relevante cât şi din domeniile analoge/conexe. Selectarea grupelor de clasificare în domeniile conexe trebuie să fie limitată la:

(i) grupe (subdiviziuni) ierarhice superioare, ce permit cercetarea documentară prin generalizări atât cât este justificat din punct de vedere tehnic, şi 

(ii) subdiviziuni paralele, ţinând cont de faptul că domeniile respective pot deveni din ce în ce mai puţin relevante.

(3) Dacă examinatorul are dubii cu privire la domeniile adecvate în care să efectueze cercetarea documentară, el se va consulta cu preşedintele sau membrii comisiei de examinare ori cu un examinator mai experimentat.

(4) Adesea sunt posibile diferite strategii de cercetare documentară, caz în care examinatorul trebuie să aleagă, pe baza experienţei sale şi a cunoaşterii domeniilor şi  a colecţiilor, strategia de cercetare cea mai adecvată pentru cazul respectiv şi  să stabilească ordinea în care documentaţia selectată urmează să fie consultată. El trebuie să acorde prioritate domeniului tehnic principal al cererii, începând cu elementele de bază cele mai relevante pentru exemplele specifice şi variantele de realizare a invenţiei revendicate.

(5) Examinatorul trebuie apoi să efectueze cercetarea documentară, îndreptându-şi atenţia spre documentele relevante pentru noutate, şi activitate inventivă. El trebuie, de asemenea, să ia în considerare orice alte documente care pot avea importanţă pentru cerere, ca de exemplu:

a) cereri conflictuale (cap.IX); 

b) documente ce pun la îndoială validitatea oricărei priorităţi revendicate; 

c) documente care contribuie la o mai bună şi corectă înţelegere a invenţiei (documente “T”); 

d) sau care ilustrează cadrul tehnologic şi sunt notate “A”; totuşi, dacă nu există un motiv special sau un caz deosebit, el nu va insista pe căutarea acestor documente

e) rezumate ale cererilor de brevet publicate, în special în bazele de date profesioniste.

(6) Examinatorul trebuie să-şi concentreze eforturile de cercetare şi strategia de căutare pe secţiuni de documente în care posibilitatea găsirii unor documente foarte relevante este cea mai mare şi să decidă dacă extinderea cercetării documentare la alte domenii mai puţin relevante este necesară, doar în funcţie de rezultatele deja obţinute.

(7) Examinatorul trebuie să evalueze continuu rezultatele cercetării sale documentare şi, dacă este necesar, să reformuleze obiectul cercetării în mod corespunzător. Alegerea grupelor de clasificare care sunt cercetate, sau ordinea în care ele se cercetează se poate, de asemenea, modifica pe parcursul procedurii, ca o consecinţă a rezultatelor intermediare obţinute. Pe baza rezultatelor obţinute examinatorul trebuie să hotărască, în orice moment pe parcursul cercetării documentare sistematice, dacă este necesar să abordeze cercetarea  într-un mod diferit, de exemplu: prin consultarea documentelor citate în documentele relevante selectate prin cercetare sau prin consultarea documentelor care citează un document relevant selectat prin cercetare, sau dacă este necesar ca el să apeleze la o documentaţie disponibilă, de exemplu în Internet sau biblioteca tehnică.

(8) Dacă examinatorul nu găseşte niciun document relevant pentru evaluarea noutăţii sau activităţii inventive a invenţiei revendicate, el trebuie să citeze cel puţin stadiul tehnicii care dezvăluie o soluţie la aceeaşi problemă ca cea a invenţiei revendicate (“cel mai apropiat stadiu al tehnicii”). Acest document se va nota cu simbolul “A” în raportul de cercetare documentară.

Dacă nici un astfel de document nu a putut fi găsit, examinatorul va cita ca “stadiu al tehnicii cel mai apropiat” un document care rezolvă o problemă apropiată de cea a invenţiei revendicate şi în care soluţia de rezolvare este similară din punct de vedere tehnic cu cea din cererea de brevet analizată.

Dacă examinatorul regăseşte documente care prejudiciază noutatea invenţiei revendicate (se vor cita cu simbolul “X”), dar nu afectează activitatea inventivă şi nu regăseşte alte documente care să afecteze activitatea inventivă, va proceda aşa cum s-a menţionat anterior.

(9) Luând în calcul motive de ordin economic, examinatorul trebuie să decidă terminarea cercetării sale documentare dacă probabilitatea descoperirii, în continuare, a unui document relevant din stadiul tehnicii devine foarte mică, în raport cu efortul necesar. Cercetarea documentară poate fi de asemenea oprită când documentele care au fost găsite demonstrează clar lipsa noutăţii invenţiei revendicate, sau de asemenea atunci când nu implică o activitate inventivă. Cercetarea cererilor conflictuale trebuie totuşi să fie terminată, în măsura în care acestea sunt prezente în documentaţie.

3. Specificul strategiei cercetării documentare în OSIM
(1) Cercetarea documentară, indiferent de strategia adoptată de fiecare examinator în parte, şi anume o strategie focalizată utilizând din start combinaţii complexe de ecuaţii de căutare combinate prin operatorii disponibili, sau o strategie pas cu pas pornind de la un minim de informaţii disponibil, trebuie să parcurgă următoarele etape considerate esenţiale pentru o cercetare documentară de succes.

a) Consultarea şi confruntarea datelor din cererea de brevet cu cele din Softul Comun pentru a identifica eventualele soluţii înregistrate (posibil de acelaşi solicitant/inventator) care s-ar suprapune total/parţial ori ar avea legătură cu soluţia tehnică supusă cercetării documentare. Această primă etapă are ca principal obiectiv regăsirea posibilelor cereri de brevet care au o dată de depozit anterioară şi nu sunt încă publicate, deci inacccesibile în RoPatentSearch, dar care constituie stadiul tehnicii pentru aprecierea noutăţii (vezi Art.10 alin.(3) din lege). Pentru simplificarea căutării şi reducerea numărului de documente selectat, recomandăm utilizarea criteriului de căutare de tip interval de timp care să acopere perioada de timp menţionată;

b) Consultarea bazei de date RoPatentSearch şi eventual a Secţiunii Dosare OSIM din Intranet care împreună acoperă întreaga colecţie de documente RO publicate.
c) Cercetarea documentară poate continua într-una sau mai multe baze de date accesate prin programul EPOQUE.

d) Dacă se consideră necesar să se continue cercetarea documentară, mai pot fi accesate online şi alte baze de date (inclusiv literatură nonbrevet) din Internet, precum şi cărţile şi periodicele existente în Biblioteca Tehnică şi Juridică OSIM (vezi linkul din Intranet).

Trebuie notat faptul că traseul menţionat mai sus are doar un rol indicativ, iar oprirea sau continuarea cercetării documentare depinde în primul rând de documentele pertinente regăsite pe parcursul uneia dintre etapele menţionate. De asemenea, la efectuarea oricărei cercetări documentare examinatorul trebuie să aibă în vedere şi raţiunile de ordin economic, indiferent de rezultatele cercetării sale documentare, aşa cum s-a menţionat anterior.


(2) Regăsirea informaţiilor din colecţia de documente de brevet din România.

Baza de date RoPatentSearch împreună cu Secţiunea Dosare OSIM din Intranet, acoperă întreaga colecţie de documente RO publicate.

Utilizarea combinată a unor criterii de căutare de tip cuvinte cheie în titlu/rezumat împreună cu clasificarea internaţională (utilizând, de preferinţă, operatorii de trunchiere disponibili) poate asigura regăsirea unui număr rezonabil de documente, acoperitor pentru domeniul tehnic cercetat, şi care în acelaşi timp să constituie o bază pentru continuarea cercetării documentare prin programul EPOQUE.

Totodată, RoPatentSearch permite accesarea stadiului tehnicii citat în cadrul documentelor selectate.


(3) Cercetarea documentară prin intermediul programului EPOQUE.

Toţi examinatorii de cereri de brevete de invenţie au acces la programul EPOQUE începând cu anul 2003, program care permite o cercetare documentară complexă, perfect adaptată oricărei strategii de documentare avută în vedere de examinator.

În timpul cercetării documentare într-una sau mai multe dintre bazele de date care pot fi accesate prin programul EPOQUE, se recomandă utilizarea informaţiilor (referitoare, de exemplu, la o anumită clasificare sau combinaţii de cuvinte cheie ce definesc în mod precis soluţia tehnică supusă cercetării), deja obţinute în cadrul cercetării documentare efectuate în etapele anterioare.

Datorită complexităţii programului de căutare EPOQUE, recomandăm selectarea unei baze de date adaptată domeniului tehnic dorit a fi cercetat, corelarea ecuaţiilor de căutare dorite a fi utilizate cu tipul bazei de date selectate (Abstract/Full-text sau combinate) şi evitarea pe cât posibil a ecuaţiilor de tip interval de timp care pot elimina nejustificat documente relevante (cu referire directă la cererile de brevet europene ce desemnează România şi care se încadrează în prevederile Art.10 alin (3) din lege. 

În cazul utilizării ecuaţiilor de căutare de tip cuvinte cheie, recomandăm consultarea prealabilă a dicţionarului de sinonime (Epos), iar pentru regăsirea tuturor referinţelor asociate anumitor documente considerate relevante, a funcţiei COMBI.

Pentru cercetările documentare în baze de date de tip rezumat, recomandăm utilizarea simultană a claselor IPC, ECLA şi chiar F-term, o analiză statistică a claselor relevante pentru un set de documente selectate prin cuvinte cheie putând fi obţinută prin comanda ..stat ec/ic (vezi Public Preparation).

Pentru informaţii detaliate referitoare la bazele de date care pot fi accesate prin programul EPOQUE, precum şi la noile oportunităţi de cercetare documentară aduse de fiecare nouă versiune de program EPOQUE în parte, recomandăm consultarea informaţiilor stocate în secţiunea EPOQUENET 

(vezi https://epoxy.epo.org/default.asp).

(4) Colecţii de brevete străine accesibile prin utilizarea Internetului.

În situaţia în care prin utilizarea programului EPOQUE au fost regăsite documente (vezi CN, KR, JP) care la prima vedere par a conţine informaţii pertinente pentru soluţia tehnică cercetată, recomandăm accesarea unor baze de date ce permit o traducere automată (în limba engleză) a acestor documente (vezi link-urile din Intranet şi butonul JP-T din Viewer-Epoque).
Traducerea automată serveşte doar unei mai bune înţelegeri de către examinator a informaţiei tehnice conţinute în documentul în cauză şi ea poate fi transmisă solicitantului cu titlu informativ. Pentru a deveni document opozabil, este necesar să existe o traducere autorizată documentului. Totuşi, în prezent, în special pentru documentele de brevet din Japonia sunt puse la dispoziţie rezumate profesionist redactate, în limba engleză, care pot constitui document opozabil. 

4. Procedura ulterioară cercetării
(1) După terminarea cercetării documentare, examinatorul trebuie să aleagă din documentele reţinute pe cele ce trebuie să fie citate în raport. Acestea trebuie întotdeauna să includă documentele cele mai relevante (care vor fi special caracterizate în raport, conform art.41(2) din regulament şi regulamentul PCT R43.5(c)). Documentele mai puţin relevante vor fi citate doar când se referă la aspecte sau detalii ale invenţiei revendicate neregăsite în documentele deja selectate pentru a fi citate. În cazuri de dubiu sau cazuri la limită privind noutatea sau activitatea inventivă, examinatorul trebuie să citeze mai multe documente, pentru a exista o idee cât mai completă asupra problemei.

(2) Pentru a evita creşterea inutilă a costurilor de procedură, examinatorul nu trebuie să citeze mai multe documente decât este necesar şi de aceea, dacă sunt selectate mai multe documente de egală relevanţă, raportul de cercetare documentară nu trebuie să citeze, în mod normal, mai mult de unul din ele. Este de dorit ca raportul de cercetare documentară să fie însoţit de o anexă care să cuprindă documentele de brevet care sunt disponibile şi  aparţin aceleiaşi familii de brevet. Aceasta poate fi realizată prin consultarea bazelor de date aflate la dispoziţie la data efectuării cercetării.

(3) Examinatorul întocmeşte raportul de cercetare documentară potrivit Art.40 din regulament, pe un formular prestabilit, similar cu raportul de cercetare documentară efectuat de către Biroul Internaţional. A se vedea cap. VIII.

(4) Ocazional, se poate întâmpla ca, după finalizarea raportului de cercetare documentară, să se descopere şi alte documente relevante (de exemplu: într-o cercetare documentară ulterioară pentru o altă cerere dintr-un domeniu apropiat). Aceste documente trebuie să fie adăugate la raportul de cercetare documentară efectuat, dacă sunt găsite înainte de terminarea pregătirilor pentru publicarea cererii împreună cu raportul de cercetare documentară şi au fost aduse la cunoştinţa solicitantului (în cazul publicării simultane). Dacă astfel de documente sunt identificate până la începerea examinării condiţiilor de brevetabilitate, ele trebuie să fie notificate solicitantului printr-un supliment la raportul de cercetare documentară, în situaţia în care acesta a solicitat raportul de documentare conform prevederilor art.24 alin. (1) din lege. Documentele vor fi în orice caz avute în vedere la examinarea cererii de brevet.

(5) Dacă se constată o eroare importantă după publicarea raportului de cercetare documentară, se va publica o notă de corectare în BOPI şi  solicitantul va fi informat corespunzător. Dacă eroarea se referă la transmiterea unui document incorect citat, va fi transmis documentul corect.

CAPITOLUL III 

Clasificarea cererilor de brevet de invenţie şi de model de utilitate 

1. Consideraţii generale 

Cererile de brevet şi de model de utilitate sunt clasificate, după depunerea la OSIM, conform nivelului avansat al Clasificării Internaţionale a Brevetelor (în continuare CIB) reformate, stabilită prin Aranjamentul de la Strasbourg (art.34 din regulament). Clasificarea constă în atribuirea simbolurilor de clasificare obligatorii, care corespund subiectului tehnic al invenţiei sau invenţiilor revendicate, şi neobligatorii şi/sau de indexare, corespunzând informaţiei tehnice suplimentare de asemenea utilă pentru cercetarea documentară (vezi Ghidul CIB în vigoare publicat pe website-ul OMPI).

Termenii “Clasificare Obligatorie” şi  “Clasificare Neobligatorie” sunt definiţi în Ghidul Clasificării Internaţionale a Brevetelor. Examinatorul  trebuie, în primul rând, să identifice şi  să clasifice obiectul/obiectele tehnic(e) ale invenţiei, conform indicaţiilor date în “Clasificarea obligatorie”.

Clasificarea constituie un mijloc de ordonare a documentelor de brevet, utilizată de oficiile de brevete şi de alţi utilizatori, în vederea identificării şi regăsirii informaţiei conţinută în aceste documente.

2. Etapele de clasificare

2.1. Clasificarea iniţială (preliminară)

(a) Cererile de brevet sunt clasificate într-o primă etapă, clasificare iniţială, în procedura de examinare preliminară.

(b) Clasificarea iniţială se efectuează în urma studierii (analizei) descrierii şi revendicărilor din depozitul iniţial, pe baza revendicărilor independente. Cererile de brevet publicate fără a fi însoţite de un raport de documentare poartă indicii clasificării iniţiale (Art.35 alin.(13) lit.b) din regulament).

(c) În acest stadiu clasificarea este stabilită luând în considerare conţinutul cererii aşa cum a fost depusă iniţial, fără a lua în considerare amendamentele aduse până la momentul publicării.

(d) Clasificarea iniţială serveşte de asemenea pentru dirijarea cererilor de brevet şi a celor de modele de utilitate, în funcţie de domeniu tehnic, din serviciul Examinare Preliminară către serviciile de Examinare în Fond.

(e) Simbolurile de clasificare se notează pe dosarul cererii de brevet şi se introduc în Softul comun

(f) Dacă o cerere care a fost transferată la Serviciul de examinare de fond a fost găsită ca fiind incorect clasificată şi deci inadecvat atribuită, ea este reclasificată şi realocată de către şeful serviciului care a primit-o, indicaţia de pe dosar (simbolul de clasificare) fiind modificată în mod corespunzător. Modificarea va fi operată în cadrul Serviciului Examinare Preliminară în Registrul Naţional al cererilor de brevet şi în Softul Comun.
(g) Orice transfer de dosar trebuie operat în sistemul electronic de gestionare a cererilor de brevet (Soft comun) la serviciul Examinare Preliminară.

2.2. Clasificarea oficială a cererii
(1) Clasificarea oficială a cererii de brevet este stabilită de examinator după ce a studiat conţinutul revendicărilor şi descrierii cererii de brevet în vederea executării cercetării documentare şi a întocmirii raportului de cercetare documentară.

(2) Cererile de brevet publicate însoţite de un raport de documentare (art.24 alin.(1) din lege şi art.40 din regulament) poartă indicii clasificării oficiale.

(3) Dacă, clasificarea oficială a invenţiei revendicate în cererea de brevet, se concretizează în mai mult de o subclasă sau mai mult de o grupă principală (“00”) a unei subclase, cererii de brevet i se atribuie toţi indicii obligatori de clasificare corespunzători. 

(4) Clasificarea invenţiei, aşa cum este ea revendicată, trebuie să fie diferită de orice altă clasificare adiţională şi/sau cod de indexare. În plus, dacă este necesar să se atribuie mai mult de un simbol pentru invenţia în sine, simbolul care identifică invenţia pentru care sunt date cele mai multe informaţii, trebuie indicat primul, pentru ca să faciliteze alocarea ulterioară a cererilor de brevet la serviciile de Examinare de Fond.

(5) Clasificarea trebuie să fie stabilită fără a lua în considerare modificările descrierii sau revendicărilor ulterioare datei de depozit a  cererii , deoarece această clasificare  trebuie să se refere la dezvăluirea din cererea publicată, adică cererea de la data de depozit. Dacă totuşi înţelegerea de către un examinator a invenţiei sau a conţinutului cererii, de la data de depozit, este modificată semnificativ ca rezultat al cercetării documentare  (de exemplu ca rezultat al stadiului anterior al tehnicii găsit sau din cauza clarificării aspectelor aparent neclare) şi dacă pregătirile pentru publicare nu au fost terminate, examinatorul trebuie să modifice clasificarea în mod corespunzător şi va semnala această modificare la Serviciul de Examinare Preliminară, unde se pregăteşte publicarea cererii de brevet.

(6) Ca urmare a efectuării cercetării documentare şi examinării, clasificarea iniţială poate fi confirmată, completată sau modificată devenind astfel clasificare oficială.     

(7) Clasificarea poate suferi modificări şi ca urmare a limitării brevetului acordat conform prevederilor art.51 alin.(2) din lege, prin hotărârea Comisiei de reexaminare.

(8) Dacă în perioada dintre publicarea cererii de brevet, întocmirea şi publicarea raportului de documentare şi/sau finalizarea examinării cererii de brevet, a apărut o nouă versiune a clasificării, examinatorul va utiliza pentru raportul de documentare versiunea CIB care era în vigoare la momentul publicării cererii.

2.3. Clasificarea definitivă în cazul publicării ulterioare a Raportului de cercetare documentară
(1) Clasificarea oficială rămâne definitivă după prezentarea cererii de brevet în Comisia de examinare, în vederea luării unei hotărări, corectitudinea clasificării fiind confirmată în urma verificării acesteia.

(2) Dacă raportul de cereceare documentară nu este disponibil la timp pentru publicarea lui împreună cu cererea, şi ca urmare este publicat separat, conform prevederilor art. 24 alin. (2) din lege, iar examinatorul constată că este necesar să modifice clasificarea iniţială, el trebuie să menţioneze că indicii noi de clasificare constituie “clasificarea definitivă”. O astfel de modificare a clasificării trebuie  efectuată doar dacă examinatorul este convins că ea este necesară.

3. Clasificarea invenţiilor nedezvăluite în cererea de brevet


În cazul în care invenţia nu este dezvăluită în cererea de brevet suficient de clar şi complet (art.18 alin.(1) din lege), inclusiv dacă domeniul  de aplicare a invenţiei revendicate nu este clar, clasificarea trebuie să se bazeze pe ceea ce pare a fi invenţia, în măsura în care aceasta poate fi înţeleasă (art.34 alin.(3) din regulament). 

4. Clasificarea în cazul lipsei de unitate a invenţiei
Dacă apar obiecţii cu privire la lipsa unităţii invenţiei, toate invenţiile trebuie să fie clasificate, deoarece toate vor fi cuprinse în cererea publicată (Art.35 alin.(17) din regulament). Fiecare invenţie revendicată urmează să fie clasificată (a se vedea şi Cap.VII). Atribuirea indicilor de clasificare va avea loc chiar dacă raportul de documentare este efectuat pentru invenţia sau grupul de invenţii care respectă principiul unităţii.

5. Verificarea clasificării 

Ca o regulă generală, cererile nu vor fi sistematic analizate privind corectitudinea atribuirii claselor de către examinator. Totuşi, atât în cadrul Comisiei de examinare, cât şi în cadrul Comisiei de verificare a calităţii examinării, se va controla corectitudinea claselor atribuite. 

6. Accesarea Clasificării Internaţionale a Brevetelor (CIB)                                   
CIB nivel avansat este revizuită continuu şi noile versiuni sunt publicate cu regularitate pe site-ul OMPI (WIPO) dedicat acestui subiect (http://www.wipo.int/classifications/ipc/en/).
Formatul electronic este însoţit de un ghid de utilizare, index de cuvinte cheie, glosar de termeni şi liste de concordanţă, care împreună vin în sprijinul celui care stabileşte clasificarea.

Ca element de verificare a corectitudinii simbolurilor de clasificare CIB este implementat ca parte componentă a sistemului electronic de gestionare a cererilor de brevet.

CAPITOLUL IV

STADIUL TEHNICII

1. Stadiul tehnicii - dezvăluirea orală, etc.
(1) La Art.10 alin.(2) şi alin.(3) din lege, coroborat cu Art.38 din regulament, se prevede că stadiul tehnicii cuprinde toate cunoştinţele care au devenit accesibile publicului  printr-o descriere scrisă sau orală, prin folosire ori prin orice alt mijloc, pană la data de depozit a cererii de brevet de invenţie sau după caz, a datei de prioritate a cererii.

Art.10 alin.(3) din lege prevede că stadiul tehnicii cuprinde de asemenea, conţinutul cererilor depuse la OSIM şi al cererilor internaţionale pentru care s-a deschis faza naţională în România, sau al cererilor de brevet European desemnând România, aşa cum acestea au fost depuse, care au o dată de depozit, sau dacă este cazul, de prioritate revendicată şi recunoscută, anterioară celei menţionate la art.10 alin.(2) din lege, şi care au fost publicate la sau după această dată. Aceste cereri, deşi fac parte din stadiul tehnicii, nu pot fi luate în considerare la aprecierea activităţii inventive a unei cereri de brevet.

Totodată, cererile retrase, considerate a fi fost retrase sau respinse înainte de publicarea lor, nu se consideră ca făcând parte din stadiul tehnicii.

(2) Noţiunile “Cunoştinţe accesibile publicului” şi “public” sunt definite şi detaliate în art. 38 alin.(2) – (6) din regulament. Dezvăluirea sau descrierea orală face obiectul art.38 alin.(7) - (9) din regulament. Ca şi în practica europeană, în care descrierea orală publică şi utilizarea sunt considerate ca făcând parte din stadiul tehnicii, dar pot fi citate la efectuarea unei cercetări documentare numai dacă sunt confirmate printr-un document scris, legea română prevede în mod explicit acelaşi lucru (art.38 alin.(9) din regulament). De menţionat este faptul că referinţa la dezvăluiri orale, utilizare publică, dezvăluire prin vânzare, etc, sunt în general mijloace de probă folosite în procedurile în revocare sau în anulare, examinatorul nefiind obligat să folosească astfel de elemente ale stadiului tehnicii pentru a efectua o cercetare documentară de calitate, sau o analiză a noutăţii, respectiv activităţii inventive.

(3) Pentru cererile de brevet prevăzute de art. 40 alin.(2) din lege, se va avea în vedere faptul că ele se publică în termen de 3 luni de la data declasificării, potrivit art.23 alin. (5) din lege. În situaţia în care, pentru astfel de cereri se solicită examinarea de fond, şi ca urmare, este necesară întocmirea unui raport de documentare (desigur el nu va fi publicat!), stadiul tehnicii va cuprinde şi cererile de brevet şi brevetele acordate fără publicarea cererilor în baza cărora au fost acordate.

În situaţia în care, la efectuarea unei cercetări documentare, se constată că invenţia revendicată conţine informaţii clasificate, (ce intră sub incidenţa art.40 alin.(2) din lege), pertinente în raport cu caracteristicile tehnice ale acesteia, OSIM notifică solicitanţilor cererilor clasificate, pentru a declasifica informaţiile până la nivel public, în vederea publicării acestor cereri.

2. Prioritatea

(1) În situaţiile în care într-o cerere de brevet de invenţie este revendicată o prioritate, stadiul tehnicii luat în considerare la efectuarea cercetării documentare cuprinde toate cunoştinţele devenite accesibile publicului până la data de prioritate a cererii (art.38 alin (1) din regulament).

(2) Totuşi, examinatorul va avea în vedere prevederile art.20 din lege şi ale art.10 din regulament, referitoare la prioritatea convenţională şi revendicarea acesteia.

Deoarece în cadrul Serviciului Examinare Preliminară, documentele depuse la revendicarea unei priorităţi sunt analizate, în vederea recunoaşterii acesteia, pentru examinatorul care efectuează cercetarea documentară trebuie să existe o confirmare clară a faptului că prioritatea revendicată a fost recunoscută. Cu alte cuvinte, să existe confirmarea datei până la care se cercetează stadiul tehnicii. Dacă o astfel de confirmare nu există la data efectuării cercetării documentare, examinatorul va considera ca dată relevantă, data de depozit a cererii, urmând ca ulterior, să restricţioneze cercetarea, în cazul recunoaşterii priorităţii. Se va avea în vedere art.22 din lege. 

La publicarea cererii de brevet, se are în vedere faptul că data de prioritate se publică numai dacă aceasta a fost recunoscută.

(3) Cereri de brevet conflictuale. 

În cazul efectuării unui raport de documentare pentru o cerere de brevet şi au fost găsite documente constând din cereri cu dată de depozit ulterioară datei de depozit a cererii pentru care se efectuează documentarea, dar în care sunt revendicate şi recunoscute priorităţi de cereri, cu dată de depozit anterioară, cercetarea va avea în vedere aceste cereri de brevet publicate, depuse până într-un an după data depunerii cererii de documentat.

În general, atunci când cercetarea documentară se efectuează în mai puţin de 12 luni de la data de depozit a unei cereri de brevet depusă pe cale naţională, sau în mai puţin de 18 luni de la data de depozit (nu de prioritate!!) în cazul unei cereri de brevet depusă pe cale internaţională, cercetarea nu are în vedere posibilele cereri conflictuale. Acestea reprezintă fie cererile ce pot fi depuse în intervalul de prioritate convenţională, fie cele  publicate la 18 luni.

3. Date de referinţă ale documentelor citate în raport; data de depozitului şi data priorităţii
(1) Examinatorul ia în considerare la efecutarea cercetării, documente publicate între cea mai veche dată de prioritate, în situaţia mai multor priorităţi revendicate şi data depozitului cererii respective (au aceeaşi dată de publicare cu data de depozit a cererii de documentat). În cazul în care într-o cerere sunt revendicate mai multe priorităţi, pentru documentare va fi avută în vedere, pentru fiecare obiect revendicat, data de prioritate corespunzătoare.

Pentru a decide care documente să fie selectate pentru citare în raportul de cercetare documentară, examinatorul are în vedere aceste date şi trebuie, de preferinţă, să aleagă cel mai apropiat (ca soluţie tehnică) document publicat anterior datei de prioritate. Astfel, de exemplu, dacă sunt două documente, unul publicat înainte de data priorităţii şi altul după această dată, dar înainte de data de depozit a cererii, ambele în aceeaşi măsură de relevante, el va alege primul document doar pentru analiza condiţiei de noutate, şi respectiv, ambele pentru analiza activităţii inventive.

(2) Examinatorul din serviciile de examinare în fond are responsabilitatea de a verifica şi constata  în ce măsură invenţia revendicată este regăsită în documentul de prioritate. Documente ce indică faptul că revendicarea unei priorităţii ar putea fi nejustificată (de exemplu: o cerere anterioară sau un brevet provenit de la acelaşi solicitant, indicând că cererea a cărei prioritate este revendicată poate să nu fie prima cerere pentru invenţia respectivă), trebuie să fie citate în raportul de cercetare documentară. În mod normal, pentru astfel de cazuri nu se efectuează o cercetare specială, decât dacă există un motiv special, de exemplu când cererea a cărei prioritate se revendică este “o continuare în parte” a unei cereri anterioare pentru care nu a fost revendicată nici o prioritate. De menţionat faptul că, uneori, ţara de rezidenţă a solicitantului este diferită de ţara cererii în care s-a depus cererea de prioritate, poate fi o indicaţie că nu este vorba despre o primă depunere, fapt ce justifică o anumită extindere a cercetării. 

(3) Extinderea cercetării se va direcţiona către:

a) documente de brevet publicate, înregistrate anterior datei de prioritate revendicate şi provenind de la acelaşi solicitant, sau

b) documente de brevet publicate ce revendică o prioritate a unei cereri înregistrate anterior datei de prioritate a cererii de brevete de cercetat, solicitantul fiind de asemenea acelaşi.

(4) Cercetarea documentară nu trebuie, în mod normal, să ia în consideraţie documentele publicate după data de depozit a cererii.

(5) Totuşi, pot exista situaţii în care se regăseşte un document relevant, publicat după data de depozit a cererii de cercetat; de exemplu: un document ulterior, ce conţine principiul sau teoria ştiinţifică pe care se bazează invenţia, şi care poate fi util pentru o mai bună înţelegere a invenţiei, sau un document ulterior ce arată că principiul sau elementele pe care se bazează invenţia sunt incorecte. Cercetarea nu trebuie să se extindă în acest scop, dar documentele de această natură, cunoscute examinatorului, ar putea fi selectate pentru citare în raport.

(6) În condiţiile prevăzute de art.11 din lege şi art.28 din regulament, divulgarea invenţiei nu este opozabilă solicitantului, sau predecesorului în drepturi al acestuia. În situaţia în care examinatorul găseşte pe parcursul cercetării documentare, documente despre care consideră că se încadrează în prevederile acestor articole, el le va cita în raportul de cercetare documentară cu notaţia A, astfel încât ele nu vor pune în discuţie noutatea sau activitatea inventivă a invenţiei, în procesul de examinare. Data de referinţă pentru cerecetare va fi data de depozit a cererii. 

De menţionat însă că notificările privind demonstrarea abuzului sau cele cu privire la declararea expunerii invenţiei, pot fi transmise şi ulterior raportului de cercetare, în momentul în care examinatorul analizează noutatea şi activitatea inventivă a invenţiei.

4. Conţinutul dezvăluirilor stadiului tehnicii
(1) Ca o regulă generală examinatorul selectează pentru referinţe numai documente care se găsesc în colecţiile de cercetare sau la care are acces într-un alt mod. În acest fel nu există nici o îndoială referitoare la conţinutul documentelor citate, deoarece se presupune că examinatorul,  a analizat fiecare document citat şi la cerere, poate furniza o copie a acestuia (art.40 alin.(15) din regulament).

(2) Totuşi, în anumite împrejurări, un document al cărui conţinut nu a fost verificat, poate fi citat, cu condiţia să existe o justificare pentru presupunerea că există o identitate de conţinut cu un alt document pe care examinatorul l-a verificat; ambele documente trebuie apoi să fie menţionate în raportul de cercetare; de exemplu, în locul documentului publicat  înainte de data de depozit, într-o limbă pe care nu o cunoaşte, sau care nu este de largă circulaţie şi selectat pentru referinţe, examinatorul poate să verifice un document correspondent (adică un alt membru al aceleiaşi familii de brevete, sau o traducere a unui articol) publicat însă după data de depozit; de asemenea examinatorul poate presupune că, în absenţa unor indicaţii explicite faţă de o situaţie contrară, conţinutul unui rezumat este inclus în documentul iniţial. De asemenea, examinatorul poate să presupună că un raport al unei prezentări(descrieri) orale este în concordanţă cu obiectul acesteia.

(3) Înainte de citarea unor documente într-o limbă străină pe care nu o cunoaşte, sau care nu este de largă circulaţie, examinatorul  trebuie să se asigure că documentul este relevant (de exemplu printr-un document correspondent sau un rezumat în limba română sau altă o limbă de largă circulaţie, sau printr-un desen sau o formulă chimică din document).

5. Aspecte privind data divulgării
(1) Orice indicaţie dintr-un document referitoare la data publicării sale trebuie să fie acceptată drept corectă, cu excepţia cazului când se dovedeşte contrariul, de exemplu: se descoperă de către examinator sau se prezintă de către solicitant acelaşi document, publicat anterior. Dacă data indicată a publicării nu este suficient de precisă (de exemplu este precizat numai anul sau anul şi luna) pentru a stabili dacă publicaţia a fost înainte de data de referinţă pentru cercetare, examinatorul va trebui să stabilească data exactă cu suficientă precizie. În cazul în care acest  lucru nu este posibil, se va proceda conform Art.38 alin.(4) din regulament, luându-se în considerare ca devenind accesibilă publicului în ultima zi a lunii, respectiv ultima zi a anului. Pentru cazul folosirii unui document din arhiva tehnică publică poate fi avută în vedere data primirii lui, atestată prin ştampila aplicată pe document sau o referinţă într-un alt document, care trebuie apoi să fie citat.

6. Aprecierea activităţii inventive 

În vederea aprecierii condiţiei de activitate inventivă a invenţiei, conform art.12 alin.(1) din lege, examinatorul va lua în considerare activitatea inventivă în raport cu toate aspectele invenţiei revendicate, cum sunt: problema obiectivă de rezolvat, formulată implicit sau explicit în descriere, principiile ştiinţifice sau considerentele tehnice pe care se sprijină invenţia revendicată, elementele constitutive şi efectele sau rezultatele obţinute în domeniul tehnic de aplicare a invenţiei revendicate.

CAPITOLUL V

DOCUMENTAŢIA PENTRU EFECTUAREA CERCETĂRII

1.Organizarea şi componenţa documentaţiei disponibile pentru cercetare.
Documentaţia, pentru cercetarea documentară, ce se consultă de către examinatorii OSIM reprezintă documentaţia minimumă PCT, aşa cum este ea definită în regulamentul PCT, R34.1 (b)(i) şi (c), şi care se completează cu documentele din Colecţia Naţională de Brevete ce cuprinde şi cererile şi brevetele româneşti, precum şi brevetele Europene validate în România. Accesul la Colecţia Naţională de Brevete se poate face prin intermediul interfeţei RoPatentSearch prin pagina de Intranet a OSIM, iar în bazele de date străine prin intermediul programului EPOQUE, ce reprezintă practic o sumă de programe destinate regăsirii, vizualizării şi chiar stocării documentelor relevante din stadiul tehnicii. Dacă mai este necesar se mai pot consulta şi colecţiile de documente comerciale prin accesare pe Internet. Adiţional, sunt puse la dispoziţia examinatorului periodice, cărţi şi alte publicaţii ale literaturii tehnice. Această literatură nonbrevet este în principal aranjată în Biblioteca Tehnică  a OSIM, într-un mod adecvat pentru consultare; părţi ale ei, cum ar fi adrese de Internet deosebit de relevante, sunt selectate pe domenii de activitate şi făcute disponibile pentru accesul online, prin intermediul paginii de Intranet (Biblioteca Tehnică), într-o documentaţie sistematică.

2. Documentaţia minimă PCT

(4.1) Documentaţia de cercetare documentară accesibilă sistematic include documente de brevet naţionale aparţinând documentaţiei minime PCT, aşa cum este specificat în  regulamentul PCT, R34.1 (b)(i) şi (c):

a) brevetele şi/sau cererile de brevet publicate în sau după 1920 în Franţa, fostul Reichspatentamt al Germaniei şi Republica Federală Germania, Elveţia (numai în limbile franceză şi germană), Regatul Unit al Marii Britanii şi Irlandei de Nord şi  Statele Unite ale Americii;

Observaţii:
în ceea ce priveşte brevetele Elveţia publicate între 1920 şi 1940 (care au fost incluse după 1973) sunt incluse, din raţiuni economice, numai cele în care nu s-a revendicat nici o prioritate (prin analogie cu PCT, R34.1 (c) (vi).

b) certificatele de modele de utilitate şi/sau cereri publicate ale acestora eliberate de Franţa;

c) brevete şi/sau cereri de brevet publicate în care nu este revendicată nici o prioritate, publicate în Austria, Australia şi Canada după 1970 aşa cum au fost selectate şi făcute disponibile de aceste ţări;

d) rezumatele în engleză ale brevetelor şi/sau cererilor de brevet publicate eliberate de Japonia şi fosta Uniune Sovietică şi Federeţia Rusă şi certificate de inventator emise de acestea, pentru care rezumatele în limba engleză sunt, în general, disponibile. De asemenea, sunt incluse cererile de brevet, internaţionale (PCT) şi  regionale (de exemplu: europene) publicate, brevetele şi  certificatele de inventator (PCT, R34.1 (b)(ii)).

(4.2) Sunt considerate de interes şi este recomandabil să fie cercetate:

a) brevete publicate de Franţa, Germania sau Regatul Unit înainte de 1920;

b) brevete şi cereri de brevet, publicate de Olanda (din 1912);

c) brevete publicate de Belgia din 1912 şi Luxemburg din 1946.

În prezent toate aceste documente pot fi accesate on-line, în diverse baze de date. 

CAPITOLUL VI

1. Unitatea invenţiei în cadrul cercetării documentare
(1) Prevederile art. 19 alin.(1) din lege se referă la unitatea unei invenţii din cadrul cererii de brevet. Pronunţarea asupra lipsei de unitate a invenţiei într-o cerere de brevet, se poate face la prima vedere, numai din consultarea depozitului naţional reglementar, aşa numita lipsă de unitate “a priori”, sau ulterior, după începerea cercetării documentare- lipsă de unitate “a posteriori”. În raportul de cercetare urmează să fie trecute doar documente referitoare la prima invenţie (soluţie tehnică) revendicată, sau primul grup de invenţii unitar, celelalte urmând a fi cercetate eventual ulterior, după achitarea de către solicitant a taxelor.

(2) Potrivit art.40 alin.(13) din regulament, examinatorul va aduce la cunoştinţa solicitantului lipsa unităţii invenţiei printr-o notificare, prin care este invitat să indice pentru care invenţie, sau grup de invenţii doreşte să se întocmească raportul de cercetare. În cazul în care doreşte să se întocmească raportul de cercetare pentru toate invenţiile sau grupurile de invenţii cuprinse în cererea de brevet, solicitantul trebuie să achite şi pentru acestea, taxele legale de întocmire a raportului de cercetare. În situaţia lipsei de unitate a invenţiei, solicitantul poate depune o opţiune scrisă privind divizarea cererii, fie din proprie iniţiativă, fie în urma notificării transmise de examinator, în condiţiile prevăzute de art.19 alin. (2) şi alin.(3) din lege. În situaţia în care solicitantul este notificat asupra lipsei de unitate şi nu transmite nicio opţiune, raportul de documentare se întocmeşte pentru prima invenţie sau primul grup unitar de invenţii revendicat. Conform prevederilor de la art. 35 alin. (14) din regulament, OSIM publică şi revendicările invenţiei sau grupului de invenţii rămas în urma divizării în cererea de brevet de bază.

(3) Plata taxelor pentru întocmirea raportului de documentare trebuie efectuată într-un termen acordat de OSIM, dar care conform practicii PCT (R40.3), nu poate să  fie inferior unei perioade de cinsprezece sau treizeci de zile, funcţie de adresa de corespondenţă a solicitantului, respectiv mandatarului. Raportul de cercetare documentară urmează să fie redactat pentru toate acele părţi ale cererii de brevet care se referă la invenţii pentru care au fost plătite alte taxe de cercetare, (PCT. Art. 17/3(a)). Raportul de cercetare documentară va identifica faptul că invenţia este neunitară şi va indica acele revendicări pentru care a fost efectuată cercetarea.

(4) Notificarea asupra lipsei unităţii invenţiei se poate face atât în examimnarea preliminară, cât şi în examinarea de fond, în aceleaşi condiţii. În mod deosebit, în serviciul de Examinare preliminară nu se vor ridica obiecţii privind lipsa unităţii invenţiei doar pentru că invenţiile revendicate sunt clasificate în grupe de clasificare diferite.

(5) În cazuri cu totul excepţionale, chiar la constatarea lipsei de unitate “a posteriori”, examinatorul poate să efectueze o cercetare documentară completă pentru toate invenţiile din cerere, în special în situaţia în care invenţiile sunt foarte apropiate din punct de vedere conceptual. În aceste cazuri, rezultatele cercetării documentare se includ într-un singur raport de documentare şi nu se cer taxe suplimentare pentru întocmirea acestuia, deoarece toate revendicările au putut fi cercetate. Totuşi, dacă raportul de documentare este însoţit de opinie scrisă asupra brevetabilităţii, se va menţiona lipsa de unitate a invenţiei.

(6) Dacă pentru o cerere pentru care s-a deschis faza naţională în România, într-o cercetare suplimentară, care urmează cercetării internaţionale (PCT), apare o problemă de unitate a invenţiei, se va evita devierea de la poziţia luată de Autoritatea de Cercetare Internaţională (ISA) în raportul de cercetare internaţională, cu excepţia cazului când revendicările au fost modificate, sau interpretarea regulilor privind unitatea invenţiei a fost clar eronată. Dacă se constată lipsa de unitate “a posteriori”, ca rezultat al cercetării suplimentare, examinatorul trebuie să acţioneze corespunzător.

2. Lipsa unităţii în cazul solicitării unui raport de documentare cu opinie scrisă asupra brevetabilităţii 
(1) Atunci când examinatorul constată că invenţia prezentată în cererea de brevet este neunitară, adică conţine două sau mai multe invenţii sau grupuri de invenţii care nu respectă condiţia de unitate, va trimite solicitantului cererii de brevet o notificare prin care i se aduce la cunoştinţă lipsa de unitate şi este invitat fie să-şi aleagă o invenţie sau grup de invenţii pentru care se va întocmi raportul de documentare cu opinie scrisă, fie să achite plata taxei pentru întocmirea raportului şi pentru celelate invenţii care nu respectă condiţia unităţii. În lipsa unei răspuns, examinatorul va întocmi raportul de documentare cu opinie scrisă doar pentru prima invenţie care îndeplineşte condiţia de unitate. (Art.40 şi 41 din regulament).

În cazul unei cererii de brevet neunitare, în opinia scrisă se vor face referire şi la lipsa de unitate  şi la motivele ce au determinat-o, indicându-se care revendicări aparţin fiecărei invenţii.

CAPITOLUL VII

OBIECTE EXCLUSE DE LA CERCETAREA DOCUMENTARĂ

1. Consideraţii generale 
(1) Pe baza revendicărilor unei cereri de brevet care se referă la obiectele excluse de la brevetare (art.8 alin.(1) din lege), excepţiile de la brevetare (art.9 alin.(1), din şi art. 13 din lege, nu se va putea întocmi un raport de documentare. Deoarece o cercetare semnificativă nu este posibil de efectuat o declaraţie în acest sens, înlocuieşte raportul de documentare (art.41 alin.(6) din regulament).

(2) Situaţia, de la pct.(1), poate apărea doar pentru o parte din revendicări, în care caz se efectuează o cercetare parţială şi raportul de cercetare este suplimentat cu o declaraţia referitoare la acele revendicări/obiecte pentru care nu se poate efectua cercetarea.

(3) În timp ce o hotărâre în această privinţă revine examinării de fond, opţiuni/obiecţii provizorii referitoare la situaţiile menţionate, trebuie să fie formulate câteodată încă din procedura de examinare preliminară. 

2. Metodele de tratament al corpului uman sau animal prin chirurgie sau terapie şi metodele de diagnosticare practicate asupra corpului uman sau animal.
(1) În ceea ce priveşte metodele de tratament al corpului uman sau animal prin chirurgie sau terapie şi metodele de diagnosticare practicate asupra corpului uman sau animal, trebuie observat că acestea deşi sunt excluse de la brevetare conform art.9 lit.d) din lege, produsele, în special substanţele sau compoziţii, utilizate în aceste metode nu sunt excluse de la brevetare, cu condiţia ca utilizarea acestor produse pentru oricare din aceste metode să nu fie inclusă în stadiul tehnicii (art.10 alin.(4) din lege). În plus, art.10 alin.(5) din lege prevede posibilitatea obţinerii protecţiei prin brevet, prin alte produse “purpose-related” (cu utilizare specifică nouă şi inventivă) în oricare dintr-o astfel de metodă.

Trebuie observat că o revendicare de forma “Utilizarea unei substanţe sau compoziţii X pentru fabricarea unui medicament pentru aplicaţia (utilizarea) terapeutică Z” (revendicare de tip elveţian - “swiss - type claim” este admisibilă fie pentru o primă utilizare terapeutică, fie pentru o altă utilizare terapeutică “ulterioară”.

(2) Examinatorul este în măsură să aprecieze dacă va efectua o cercetare documentară, chiar dacă, revendicarea este redactată ca o metodă de tratament medical, deci un obiect nebrevetabil, dar caracteristica tehnică determinantă constă în efectul substanţei care este un obiect pretabil cercetării documentare. Totuşi, în cazul în care este se constatată existenţa unor caracteristici specifice de metodă (de exemplu instrucţiuni de administrare destinate utilizatorului sau combinaţii de tratament farmaceutic cu tratamentul fizic), nu este posibil a se efectua o cercetare documentară semnificativă.

(3) În situaţia întocmirii raportului de documentare cu opinie scrisă, se va atrage atenţia solicitantului asupra faptului că metoda reprezintă un obiect exclus de la brevetare.

3. Alte situaţii în care raportul de documentare nu poate fi întocmit.
(1) O altă situaţie, în care o cercetare documentară nu poate fi întocmită şi în care o declaraţie în acest sens poate să înlocuiască parţial sau total raportul de cercetare, poate rezulta dintr-o cerere conţinând neclarităţi, inconsecvente şi  contraziceri, până la nivelul la care este imposibil să se poată efectua o cercetare documentară care să aibă sens. În acest caz, examinatorul trebuie să suspende cercetarea pentru a cere de la solicitant clarificări şi lămuriri şi abia după primirea lor, să o reînceapă cercetarea documentară. astfel încât să ajungă la rezultate.

(2) Exemple nelimitative pentru interpretarea art.40 alin.(10) lit.c)  din regulament pentru cazurile când cercetarea documentară nu poate fi efectuată dat fiind dezvăluirea insuficientă a invenţiei (art.18 alin.(1) din lege): 

i) soluţia tehnică din revendicări nu este suficient prezentată în descriere pentru a fi înţeleasă, respectiv revendicările nu au suport în descriere; revendicările sunt prea vagi (sau prea largi)sau au un caracter speculativ.

ii) revendicările nu sunt concise; un exemplu este în cazul în care revendicările sau posibilităţile acoperite printr-o revendicare sunt prea numeroase ceea ce face imposibil de determinat obiectul a cărui protecţie este cercetat.

iii) lipsa de claritate a revendicărilor; un exemplu este în cazul în care parametrul ales de solicitant pentru a defini invenţia sa nu permite efectuarea unei comparaţii semnificative cu stadiul tehnicii.

Dacă solicitantul remediază ulterior deficienţele semnalate în situaţia opiniei scrise, prin amendamente, atunci o cercetare suplimentară poate fi realizată în procedura de examinare.

CAPITOLUL VIII

A. RAPORTUL DE CERCETARE DOCUMENTARĂ

1. Consideraţii generale
(1) Raportul de cercetare documentară, reglementat prin art.24 din lege şi art.40-41  din regulament, reprezintă documentul prin care solicitantul, şi prin publicarea sa orice persoană interesată, sunt informaţi asupra documentelor selectate în urma cercetării documentare şi asupra gradului lor de relevanţă faţă de invenţia revendicată. În plus, odată cu plata taxei de examinare, raportul de cercetare documentară constituie baza procedurii de examinare în fond a cererii de brevet. 

Ca urmare, acest raport trebuie să prezinte într-o manieră foarte clară toate datele de identificare a documentelor citate precum şi gradul lor de relevanţă asociat uneia sau mai multora dintre revendicări.

Pentru toate documentele citate în Raportul de documentare, OSIM respectă normele OMPI (WIPO) şi în acest caz : 

· ST14  - Recomandări pentru identificarea referinţelor citate în documentele de brevet; - 

· ST3 - Codurile de două litere; 

· ST6 - Codul regulamentar pentru identificarea deferitelor tipuri de documente de brevet.

(2) Raportul de cercetare documentară nu trebuie să conţină exprimarea unor opinii, argumente, motive, explicaţii, altele decât cele cerute de formular, aceste analize se fac doar pentru îndeplinirea condiţiilor prevăzute la art.18 din lege şi sunt cuprinse în „Opinia scrisă” ce însoţeşte Raportul de Documentare (art.41 alin.(8) şi alin.(9) din regulament. Aceste prevederi se regăsesc de altfel în regulamentul PCT(PCT-R43(9)).

2. Forma şi limba de redactare a raportului de cercetare documentară
(1) Formularul standard al raportului de cercetare documentară folosit de către examinator reprezintă formularul conform Regulii 43 PCT care va conţine o pagină principală utilizată pentru toate cercetările documentare în vederea consemnării caracteristicilor importante ale cercetării cum ar fi datele bibliografice şi indicii de clasificare a cererii, domeniile cercetate şi citarea documentelor relevante regăsite ca urmare a cercetării documentare, numele examinatorului şi data efectuării raportului, precum şi o foaie suplimentară A. Foaia suplimentară A va fi este folosită pentru a indica acordul cu privire la titlul cererii sau modificarea acestuia şi pentru rezumat, aşa cum a fost depus de către solicitant - figura urmând a fi publicată odată cu rezumatul.

Formularul Raportului de Cercetare Documentară se găseşte în Anexa 1
(2) Art.6 din regulament menţionează explicit că limba de lucru în cadrul OSIM este limba română. Ca urmare, atât raportul de documentare, cât şi opinia scrisă asupra brevetabilităţii se vor redacta în limba română, putând fi traduse la cerere.

(3) Datele ce apar în raport  trebuie să fie exprimate conform standardelor ST.2 ale OMPI (WIPO), actualizate. 

3. Clasificarea internaţională a cererii de brevet    

(1) Pagina principală a raportului trebuie să conţină simbolul/simbolurile clasificării finale. Dacă  raportul de cercetare documentară se publică odată cu cererea, potrivit art.24 alin.(2) din lege, pagina conţinând datele bibliografice ale cererii de brevet de invenţie, care însoţeşte raportul de documentare va fi marcată cu numărul de publicaţie însoţit de simbolul A1 (standard OMPI, ST.16). 

Dacă publicarea cererii este făcută înaintea raportului, cererea de brevet este marcată cu numărul de publicaţie însoţit de simbolul A2 dacă publicarea cererii se face la 18 luni de la data de depozit sau după caz, a priorităţii recunoscute, şi cu A0, dacă publicarea cererii se face în termen mai scurt de 18 luni (art.23 alin.3 din lege). Dacă raportul de cercetare documentară este întocmit ulterior publicării cererii, pagina conţinând datele bibliografice va fi marcată cu A3.

În Instrucţiunea nr. 11/03.08.2007 emisă de Directorul General Adjunct al OSIM sunt indicate codurile standard pentru identificarea diverselor tipuri de documente de brevet publicate de OSIM, în conformitate cu Manualul OMPI de documentare şi informare în domeniul proprietăţii industriale. 

(2) Dacă raportul de cercetare documentară este bazat în întregime sau parţial, pe un raport de cercetare documentară efectuat pentru o cerere anterioară, documentele consultate pentru cercetarea documentară anterioară trebuie, de asemenea, să fie menţionate ca fiind consultate.

(3) Dacă raportul de cercetare documentară este bazat, în întregime sau parţial, pe un raport de cercetare documentară efectuat pentru o cerere internaţională PCT sau o cerere de brevet European EP, documentele consultate vor fi numai cele menţionate în aceste rapoarte şi cele identificate în colecţia RO.

4. Titlul şi desenele (figurile) ce urmează a fi publicate odată cu rezumatul cererii de brevet

În vederea publicării cererii de brevete în BOPI, examinatorul întocmeşte, sau după caz, reface rezumatul cererii şi îl transmite la solicitant, pentru ca acesta să-şi dea acordul asupra formei de publicare de către OSIM. Totodată el va indica figura ce urmează a fi publicată împreună cu textul rezumatului. Titlul cererii de brevet se publică în forma indicată de solicitant pe formularul cererii de brevet, fără a fi modificat de examinator.

5. Restricţii asupra obiectului cercetării documentare 

(1) Raportul de documentare trebuie să indice în mod obligatoriu revendicările care au constituit obiectul cercetării documentare.

(2) În unele cazuri, raportul nu se întocmeşte pe toate revendicările existente în cererea de brevet, astfel:

a) revendicările peste numărul de cinci pentru care nu a fost plătită taxa adiţională (pct.7 din Anexa nr.1 a  O.G Nr.41/1998 privind taxele în domeniul proprietăţii industriale, republicată în temeiul Legii nr.381/2005). În această situaţie, solicitantul este notificat să achite taxa de examinare pentru restul de revendicări peste cinci, iar în lipsa acesteia în termenul acordat, se vor examina, respectiv se va efectua raportul de documentare doar pentru acele revendicări pentru care s-a achitat taxa.

b) pentru revendicările care nu sunt suficient de clare sau al căror obiect nu este brevetabil, situaţii în care nu se poate face decât o cercetare documentară incompletă. Pentru ambele cazuri se va face o menţiune a motivului pentru care cercetarea documentară nu s-a efectuat sau s-a efectuat parţial.

c) în cazul lipsei unităţii invenţiei. Invenţiile diferite trebuie să fie menţionate prin indicarea revendicărilor şi, dacă este necesar, a obiectului lor. Dacă cererea de brevet este neunitară şi se achită o singură taxă de întocmire a raportului, acesta se va efectua pentur prima invenţie, sau grup de invenţii considerat unitar, în lipsa unei alte indicaţii din partea solicitantului. Dacă însă se achită taxele suplimentare, raportul de cercetare documentară va fi  întocmit pentru toate invenţiile din cerere pentru care acestea au fost plătite (Art.40 (13) din regulament) şi se vor indica revendicările care au constituit obiectul cercetării documentare. 

(3) Dacă raportul de cercetare documentară este bazat numai pe o parte a cererii internaţionale PCT sau EP, care se referă la două sau mai multe invenţii care formează însă un singur concept inventiv general, (Art.30 alin.(12) din regulament), atunci solicitantul poate solicita continuarea cercetării documentare pentru celelalte invenţii cuprinse în cererea internaţională cu respectarea prevederilor Art.30 alin.(10) din regulament).

6. Documente utilizate în cercetarea documentară
(1) Identificarea documentelor. Toate documentele citate în raportul de cercetare documentară trebuie să fie indicate prin elemente bibliografice, iar citările să corespundă standardelor OMPI:

a) documente de brevete
- oficiul de origine al documentului (cod cu două litere ST3, OMPI);

- tipul de document folosind simbolurile OMPI adecvate (litera codului);

- numărul dat documentului de oficiul de origine;

- data publicării indicată pe document;

- paginile, coloanele şi /sau rândurile conţinând pasaje relevante şi /sau figuri relevante (dacă este cazul).

Exemplu: EP 164856 A1 (18. 12.1985)


     exemplele de realizare 1 şi 2, pag.6 rând 12-18

b) cărţi sau alte publicaţii
- numele autorului;

- titlul, ediţia şi /sau volumul;

- anul publicării (eventual ziua şi luna);

- numele editurii;

- locul publicării (sau, dacă nu se cunoaşte, adresa editurii); 

- paginile, coloanele sau rândurile ce conţin pasaje relevante sau figuri relevante (dacă este cazul)
 Exemplu: Anghel Stancu şi Irina Lungu “Fundatii – Fizica şi mecanica pamânturilor”, Editura Tehnică, Bucureşti, 2006, pag. 22-38

c) articol publicat într-un periodic sau o altă publicaţie periodică
- numele periodicului sau publicaţiei periodice;

- numărul de volum şi data numărului periodicului/publicaţiei în care a apărut articolul;

- locul publicării (sau, dacă nu se cunoaşte, adresa editurii);

- autorul şi titlul articolului;

- paginile, coloanele sau rândurile ce conţin pasaje relevante sau figuri relevante (dacă este cazul).

Exemplu: M. Hollreiser, P. Erhard, P. Lorenzi, C. S. Dixon: „Galileo Segment Overview” ION GPS 2003, 12.09.2003 paginile 1914-1928, XP 002316875, Portland

d) rezumate
- identificarea documentului la care se referă rezumatul într-unul din modurile indicate mai sus, funcţie de apariţia rezumatului în documentul de brevet, într-o carte, o publicaţie neperiodică sau articol publicat într-un periodic sau altă publicaţie periodică;

- identificarea, în cazul în care rezumatul nu este publicat în acelaşi timp cu documentul complet pe care se bazează, atât a rezumatului cât şi  a documentului complet;

Exemplu: Patent Abstract of Japan 


   JP 2001 243944 A (7 09.2001) 

e) referinţă obţinută prin cercetare on-line în Internet
- dacă documentul este o referinţă obişnuită prin cercetarea on-line şi nu sunt disponibile nici versiunea tipărită de la o bancă de date, nici articolul original, exemplarul obţinut la imprimantă serveşte ca identificare (cu condiţia existenţei adresei Internet unde sau de unde a fost scoasă informaţia şi eventual data la care s-a făcut cercetarea, generate de sistemele de operare).

Exemplu: “Manufacturing Jigs and Fixtures with FDM at BMW” http://www.stratasys.com/:

(2) Următoarele date NU trebuie să fie incluse în raportul de cercetare documentară:

- clasificarea documentelor citate;

- numărul de pagini al fiecărui document citat;

- toate documentele egal relevante. 

În special, dacă documentul aparţine unei familii de brevete, examinatorul nu trebuie să citeze toţi membrii familiei, cunoscuţi sau accesibili lui; totuşi, el poate cita unul sau mai mulţi membri în plus faţă de cel citat. Astfel de documente trebuie identificate de oficiul de origine, tipul şi  numărul documentului şi  trebuie să fie precedate de semnul &.

(3) Dacă în urma cercetării documentare nu a fost regăsit nici un document care să poată fi citat, pe raportul de documentare se va scrie “fără referinţe”.

7. Categorii de documente (X, Y, P, A, D, T, etc.)

Toate documentele citate în raportul de cercetare documentară sunt identificate prin amplasarea unei anumite litere, pe prima coloană a foii de referinţă. Sunt posibile şi  combinaţii ale diferitelor categorii, dacă este necesar (de exemplu X, Y).

Pentru toate docummentele citate în raportul de documentare OSIM se conformează normelor OMPI (WIPO) ST.14 (Recomandări asuprea identificării referinţelor citate din documentele de brevet), ST.3 (Codul de două litere) şi ST.16 (Normalizarea codurilor de identificare a diferitelor tipuri de documente de brevet).

(a) documente deosebit de relevante
Dacă un document citat în raportul de cercetare documentară este considerat a fi deosebit de relevant, el va fi identificat cu litera “X” sau “Y”.

Categoria X se aplică pentru documentul citat care, luat singur, fie distruge noutatea invenţiei revendicate, fie invenţia revendicată nu poate fi considerată ca implicând activitate inventivă. Mai precis, prin utilizarea simbolului X, examinatorul comunică solicitantului faptul că cel puţin o parte dintre caracteristicile tehnice esenţiale revendicate (cu referire în special la revendicările independente) se regăsesc în documentul notat cu X. 

Categoria Y se aplică pentru documentul care, asociat cu unul sau mai multe alte documente de aceeaşi categorie, combinaţia fiind evidentă pentru o persoană de specialitate în domeniu, evidenţiază lipsa activităţii inventive a invenţiei revendicate. În situaţia citării a mai mult de trei documente cărora li s-a atribuit simbolul Y, şi care formează perechi de combinaţii separate, recomandăm utilizarea combinaţiei Y1, Y1, Y2, Y2 astfel încât solicitantul să poată identifica mai uşor aceste perechi de documente care împreună evidenţiază lipsa activităţii inventive a invenţiei revendicate. 

Cele două simboluri X, Y pot fi utilizate împreună pentru acelaşi document citat cu referire la revendicări diferite.

(b) documente ce definesc stadiul general al tehnicii şi nu prejudiciază noutatea sau activitatea inventivă
Orice document citat în raportul de cercetare documentară care nu este considerat  că prejudiciază noutatea sau activitatea inventivă (care nu aparţine nici uneia din cele două categorii “X” sau “Y”), dar care defineşte stadiul general al tehnicii, va fi identificat cu litera “A”. Aici se vor avea în vedere şi documentele care se încadrează în prevederile art.11 din lege. 

(c) documente care se referă la o descriere/dezvăluire nescrisă (orală)
Un document citat în raportul de cercetare documentară care se referă la o descriere (dezvăluire) nescrisă (orală) va fi identificat cu litera “O” urmată de una din literele X, Y sau A în funcţie de încadrarea documentului de către exminator; “O,X” sau “O,Y” sau “O,A”.

(d) documente intercalate
Documentele publicate la date ce cad între data de depozit a  cererii ce este documentată şi data priorităţii revendicate sau a celei mai vechi priorităţi (dacă sunt mai multe) vor fi identificate cu litera “P” urmată de una din literele X, Y sau A în funcţie de încadrarea documentului de către exminator; “P, X” sau “P, Y” sau “P, A”. Litera “P” va identifica de asemenea un document publicat în chiar ziua corespunzătoare datei celei mai vechi priorităţi a cererii de brevet respective.

(e) documente referitoare la teoria sau principiul de bază al invenţiei
Dacă un document citat în raportul de cercetare documentară poate fi util pentru a pune în evidenţă principiul sau teoria care constituie baza invenţiei, sau este citat pentru a arăta că elementele care stau la baza invenţiei sunt incorecte, el va fi identificat cu litera “T”.

(f) documente de brevet potenţial conflictuale
Orice document de brevet ce are o dată de depozit sau de prioritate anterioară datei de depozit (şi nu datei de prioritate !) a cererii de brevet ce constituie obiectul cercetării documentare, dar care este publicat ulterior acestei date, şi  al cărui conţinut ar constitui un stadiu tehnic anterior relevant pentru noutate, va fi identificat cu litera “E”. Atunci când documentul de brevet şi cererea de brevet de cercetat documentar au aceeaşi dată, documentul de brevet va fi identificat de asemenea prin litera “E”. Excepţie vor face documentele bazate pe prioritatea în discuţie, aceste documente nu vor fi citate.

g) documente citate în cerere

 Aceste documente vor fi notate cu litera “D”.

(h) documente citate pentru alte motive
Orice document citat pentru alte motive decât cele menţionate anterior, de exemplu:

1) document care poate crea dubii asupra priorităţii revendicate, sau

2) document citat pentru stabilirea datei de publicare a altei divulgări va fi identificat cu litera “L” şi  va fi însoţit de către o scurtă motivare a citării lui.

(i) documente care fac parte din aceeaşi familie de brevete 

În cazul documentelor din aceeaşi familie de brevete acestea vor fi identificate prin semnul “&”. Membrii aceleiaşi familii sunt menţionaţi doar ca informare într-o anexă la raportul de cercetare.

8. Relaţia dintre documente şi revendicări
Fiecare document citat trebuie să menţioneze la care revendicare se referă. Dacă este necesar, diferite părţi relevante ale documentului citat trebuie să menţioneze la care revendicare în parte se referă. În cazul în care documentul citat în raportul de cercetare documentară se referă la una sau mai multe revendicări, dar nu la toate revendicările existente, o indicaţie a numărului de revendicări vizate trebuie să fie făcută în coloana respectivă din raportul de cercetare documentară, lângă citarea documentului.

Exemplu:   X

    col. 2 rând 13-col.4 rând 46, fig. 1-3

9. Data efectuării raportului
(1) Pe raportul de cercetare documentară trebuie să fie indicată data la care raportul a fost întocmit. Această dată trebuie să fie data redactării raportului de către examinatorul care a efectuat cercetarea documentară.

(2) Numele examinatorului  care a efectuat cercetarea documentară trebuie să apară în clar pe raportul de documentare alături de semnătura sa.

10. Copii ce se ataşează raportului de documentare
(1) O copie a raportului de cercetare documentară (efectuat potrivit art.24 alin.(1) din lege), este transmisă solicitantului şi originalul rămâne la dosarul cererii. Ambele exemplare ale raportului de cercetare documentară trebuie să fie însoţite de copiile părţilor relevante ale tuturor documentelor citate, cu respectarea prevederilor Art.40 alin.(15) din regulament.

(2) În cazul în care documentul citat este un brevet voluminos, din copia ce trebuie transmisă solicitantului, se vor elimina acele părţi care rezultă clar că sunt nerelevante. În acest caz examinatorul indică paginile ale căror copii sunt adăugate la raport; acestea trebuie să indice, întotdeauna, prima pagină (cea cu titlul) ce conţine datele bibliografice.

(3) În cazul familiilor de brevete se transmite solicitantului doar o copie a unui brevet membru al familiei citate. Celelalte brevete membre ale familiei de brevete sunt menţionate doar cu număr de identificare într-o copie realizată de către examinator la calculator, în scop de informare.

(4) Dacă un document citat este un sumar, extras sau rezumat al unui alt document publicat separat, o copie a acestui sumar, extras sau rezumat va fi ataşată la dosar. 

 Este obligatorie totuşi menţionarea faptului că documentele sunt supuse legii drepturilor de autor, adică de exemplu,Copyright (Year) Thomson Reuters (use the current year). 

Totuşi, dacă examinatorul consideră că este necesar, documentul va fi citat şi  o copie va fi ataşată la raportul de cercetare documentară.

În cazul unei referinţe obţinute de o cercetare on-line pentru care nici versiunea tipărită de la o bancă de date şi  nici articolul original nu sunt disponibile, exemplarul listat se va adăuga la dosar ca original.

11. Publicarea raportului de cercetare documentară
(1) Sub condiţia plăţii taxelor pentru publicarea şi  întocmirea raportului de cercetare documentară - Art.24 din lege şi  Art.40 alin.(2) din regulament - după întocmire, raportul de cercetare documentară a cererii de brevet de invenţie se publică:a) odată cu cererea, în cazul în care taxa a fost plătită până în a 9-a lună de la data depozitului reglementar;

b) ulterior publicării cererii, în cazul în care taxa a fost plătită între a 9-a şi  a 18-a lună de la data depozitului reglementar.

(2) Data de publicare a raportului este data de publicare a Buletinului Oficial de Proprietate Industrială – Secţiunea Brevete de Invenţie, potrivit Art.40 alin.(18) din regulament.

(3) Raportul de cercetare documentară va fi transmis solicitantului împreună cu copiile relevante ale documentelor citate, pe unul din suporturile: hârtie, magnetic sau în formă electronică, după caz funcţie de volumul documentelor. Copiile pe suport hârtie ale documentelor integrale citate în raport, pot fi de asemenea transmise, la cererea solicitantului, contra cost potrivit Art.40 alin.(15) din regulament.

12. Efectul raportului de cercetare documentară
(1) După primirea şi  publicarea raportului de cercetare documentară, solicitantul poate modifica descrierea, desenele şi  revendicările (Art.26, Art.27 alin.(5) din lege şi Art.37 alin.(6), Art.40 alin.(19) şi Art.41 alin.(10) din regulament), urmând ca examinatorul să întocmească un supliment al raportului de documentare numai pentru acele elemente noi introduse în revendicări.

(2) Deşi în lege, respectiv în regulament, nu este prevăzut în mod explicit, după publicarea cererii de brevet de invenţie  cu sau fără  raportul de cercetare documentară, terţii pot face şi depune observaţii la OSIM. Acestea sunt analizate şi după caz, pot fi luate în considerare în procesul de examinare a cererii de brevet.

B. RAPORTUL DE CERCETARE DOCUMENTARĂ CU OPINIE SCRISĂ PRIVIND BREVETABILITATEA
1. Generalităţi
(1) Raportul de documentare cu opinie scrisă asupra brevetabilităţii, reglementat prin art.24  din lege şi art.40-41 din regulament, conţine pe lângă Raportul de documentare la care s-a făcut referire anterior şi o apreciere concisă a examinatorului care întocmeşte Raportul, cu privire la noutatea, activitatea inventivă şi aplicabilitatea industrială a fiecărei revendicări din cererea de brevet. Opiniile exprimate trebuie să fie în concordanţă cu relevanţa documentelor citate în cadrul Raportului de documentare.

(2) Opinia scrisă are şi rolul de a detalia orice alte posibile deficienţe existente în cadrul documentaţiei, cum ar fi de exemplu, lipsa unităţii sau existenţa unor revendicări ce nu au fost supuse procedurii de cercetare documentară (vezi de exemplu, metodele de tratament asupra corpului uman, metodele de afaceri, etc.).

(3) Continuarea procedurii de examinare în fond a cererii de brevet de invenţie supusă cercetării documentare se va baza în mod obligatoriu pe Opinia scrisă transmisă solicitantului, ţinând cont totodată de amendamentele transmise de solicitant şi/sau de posibilele documentele suplimentare selectate din stadiul tehnicii în procedura de examinare (stadiul tehnicii cuprinzând documente conflictuale prevăzute la Art.10 alin. (3) din lege). Conţinutul Opiniei scrise are valoarea primei notificări din examinarea de fond, în care sunt relevate aspectele privitoare la condiţiile de noutate în raport cu stadiul tehnicii. Ca urmare, doar apariţia unor documente conflictuale, sau amendamentele transmise de solicitant ar putea să modifice această opinie exprimată de examinator. De aceea, redactarea opiniei va fi efectuată cu mare responsabilitate din partea examinatorului. 

2. Conţinutul Opiniei Scrise privind brevetabilitatea.
(1) Formatul Opiniei scrise cuprinde o pagină principală conţinând informaţii referitoare la C.B.I., datele solicitantului, examinatorul care a întocmit raportul, precum şi conţinutul celor opt (VIII) casete anexate.

De asemenea, prima pagină are rolul de a comunica solicitantului posibilitatea de a depune, dacă este cazul, amendamente care să depăşească observaţiile menţionate pe parcursul Opiniei scrise.

(2) În mod obligatoriu Opinia scrisă trebuie să acopere toate posibilele obiecţiuni ale examinatorului faţă de întreaga C.B.I, şi în special faţă de capitolul de revendicări. Aceste obiecţiuni se vor referi la probleme de fond (de exemplu, un obiect nebrevetabil, lipsa noutăţii, a activităţii inventive), dar şi la probleme formale (de exemplu, neîndeplinirea uneia dintre prevederile Art.16-20 din regulament), toate opiniile exprimate având ca principal obiectiv simplificarea şi/sau urgentarea viitoarei proceduri de examinare în fond a C.B.I., odată achitată taxa de examinare în fond. 

Casetele Anexate (vezi Anexa 2)
Caseta I

Este destinată menţionării în mod clar a descrierii, revendicărilor şi desenelor (dacă există) pe baza cărora se întocmeşte Opinia scrisă. 

În situaţia în care solicitantul a depus una sau mai multe revendicări suplimentare sau a modificat setul iniţial de revendicări, examinatorul va verifica în ce măsură setul de revendicări supus cercetării documentare îndeplineşte prevederile Art.27 alin.(5) din lege şi respectiv Art.37 alin.(6) din regulament, din punct de vedere a conţinutului tehnic al documentaţiei pentru care s-a acordat data de depozit. 

Dacă revendicările nu îndeplinesc prevederile menţionate mai sus, cercetarea documentară (dacă este posibil), se va baza pe exemplele de realizare prezentate în cadrul descrierii, aşa cum a fost depusă. În situaţia în care există revendicări care nu au fost supuse cercetării documentare, acest lucru va fi indicat împreună cu motivele care au condus la realizarea unei cercetări incomplete. În situaţii extreme, prevăzute la Art.40 alin.(10) din regulament, solicitantul va fi notificat asupra imposibilităţii întocmirii R.D. cu Opinie scrisă (vezi şi Caseta III). 

Caseta II

Este destinată menţionării eventualelor motive pentru care o prioritate revendicată nu a putut fi luată în considerare.

În situaţia în care nu este posibilă verificarea validităţii unei priorităţi la momentul întocmirii R.D. cu Opinie scrisă, deoarece:
- cercetarea documentară este realizată înainte de data limită la care trebuie transmis documentul de prioritate;

- a fost cerută o traducere a documentului de prioritate care încă nu este disponibilă examinatorului la momentul redactării Opiniei scrise, documentul de prioritate va fi considerat valid.

În situaţia în care în urma cercetării documentare sunt selectate drept documente relevante, documente intermediare sau un potenţial stadiu al tehnicii în conformitate cu Art.10 alin.(3) din lege, este necesară verificarea validităţii priorităţii menţionate.  

Caseta III
Serveşte pentru explicitarea motivelor care nu permit întocmirea R.D. cu Opinie scrisă, sau pentru care acesta este întocmit doar parţial, existând revendicări necercetate.

În situaţia în care examinatorul constată că întreaga C.B.I., setul de revendicări sau doar o parte din setul de revendicări, nu îndeplineşte prevederile Art.18 din lege, solicitantul va fi notificat asupra motivelor care nu permit întocmirea R.D. cu Opinie scrisă. 

Aceste motive sunt asociate în principal cu dezvăluirea insuficientă a soluţiei tehnice propuse spre brevetare sau existenţa unor revendicări independente nesusţinute de exemple concrete de realizare.

Pe de altă parte, motivele invocate ca nepermiţând întocmirea cercetării documentare nu pot consta, de exemplu, doar în simple neconcordanţe între denumirea termenilor sau a semnelor de referinţă utilizate pe parcursul documentaţiei, aceste observaţii putând fi menţionate în caseta special destinată (vezi caseta VII Observaţii cu privire la forma şi conţinutul cererii de brevet de invenţie). 

Caseta IV
Serveşte acceptării sau nu a C.B.I. în forma prezentată, din punct de vedere a îndeplinirii condiţiei de unitate prevăzută la Art.19.

În situaţia în care C.B.I. este considerată neunitară, solicitantul este notificat asupra motivelor (recomandăm explicitarea detaliată a grupurilor de invenţii considerate neunitare cu trimitere la prevederile legale) care au condus la considerarea cererii de brevet ca fiind neunitară, acesta fiind invitat să indice acea invenţie sau grup de invenţii pentru care poate fi întocmit R.D., sau să achite taxa pentru întocmirea R.D. şi pentru celelalte invenţii.

Dacă în termenul acordat de OSIM solicitantul nu dă curs notificării, R.D. cu Opinie scrisă este întocmit pentru prima invenţie sau grup de invenţii unitar, revendicat. 

Caseta V

Este destinată exprimării opiniei motivate cu privire la noutate, activitate inventivă şi aplicabilitate industrială.

Pentru fiecare obiecţie ridicată, examinatorul va indica revendicarea care nu îndeplineşte o anumită prevedere din lege, precum şi documentul (de preferinţă pasajele concrete din cadrul documentului) pe baza căruia se bazează obiecţiunea menţionată. Maniera de redactare a Opiniei scrise trebuie să faciliteze atât înţelegerea de către solicitant a obiecţiunilor ridicate, cât şi examinarea ulterioară a documentaţiei (refăcută sau nu). În anumite situaţii, poate fi util ca examinatorul să exprime sugestii, cel puţin în termeni generali, asupra manierei de refacere a revendicărilor astfel încât acestea să poată fi acceptate.

Opinia exprimată trebuie să acopere toate revendicările acceptate a fi cercetate documentar.

Caseta VI

Va menţiona documentele citate şi pe baza cărora a fost redactată Opinia scrisă, indicând data publicării şi data de depozit (data priorităţii) asociate documentelor citate.

Caseta VII
Va menţiona eventualele observaţii cu privire la forma sau conţinutul documentaţiei.

Aceste observaţii sunt utile în măsura în care invenţia revendicată (în forma existentă sau refăcută) îndeplineşte prevederile art.7, şi nu în situaţia în care stadiul tehnicii cuprinde unul sau mai multe documente care acoperă complet întreaga invenţie revendicată şi orice alte posibile elemente tehnice prezentate în descriere. 

Consideraţii finale

Opinia scrisă ataşată Raportului de documentare nu se publică, fiind comunicată doar solicitantului.

Examinatorul care întocmeşte Opinia scrisă va completa doar acele casete corespunzătoare condiţiilor specifice ale cererii de brevet (vezi, de exemplu, prioritatea).

În condiţiile în care taxa de întocmire şi publicare a Raportului de documentare cu Opinie scrisă este achitată în primele 3 luni de la data de depozit, Opinia scrisă trebuie transmisă solicitantului cel mai târziu în luna 10 de la data de depozit. Acest lucru ajută solicitanţii care intenţionează să-şi protejeze soluţiile tehnice pe plan internaţional, beneficiind de cele 12 luni de prioritate de la data de depozit.

CAPITOLUL IX

REZUMATUL
(1) Potrivit legislaţiei române, cererea de brevet este însoţită de un rezumat (Art.14 alin. (7) din lege şi Art.21 din regulament). Scopul rezumatului este de a da, pe scurt, informaţii tehnice despre soluţia invenţiei, aşa cum este ea prezentată în descriere, revendicări şi  desene.

(2) Rezumatul este iniţial furnizat de către solicitant (Art.14 alin.(7) din lege). Examinatorul are sarcina de a stabili conţinutul definitiv al rezumatului, care urmează a fi acceptat de către solicitant şi este publicat odată cu cererea (Art.35, alin.(13) lit.i) din regulament). Rezumatul este redactat pe baza cererii, aşa cum a fost ea depusă.

(3) Pentru stabilirea conţinutului definitiv al rezumatului ce urmează a fi publicat, examinatorul va lua în considerare faptul că rezumatul este folosit doar ca informaţie tehnică, şi  nu poate fi folosit pentru aprecierea întinderii protecţiei solicitate. Rezumatul trebuie să fie redactat astfel încât să constituie un instrument eficient în scopul cercetării într-un anumit domeniu tehnic şi  trebuie să permită  luarea unei decizii privind necesitatea consultarea cererii de brevet (Art.21 alin.(1) din regulament).

(4) Rezumatul trebuie:

a) să indice titlul invenţiei;

b) să indice domeniul tehnic căruia îi aparţine invenţia sau grupul de invenţii;

c) să conţină o prezentare concisă a soluţiei tehnice, aşa cum apare ea în descriere, revendicări şi  desene, astfel redactată încât să permită o înţelegere clară a problemei tehnice, modul de rezolvare a acestei probleme cu ajutorul invenţiei, principalele utilizări ale invenţiei şi, acolo unde este cazul, trebuie să conţină formula chimică, care caracterizează cel mai bine invenţia;

d) să nu conţină consideraţii asupra unor pretinse avantaje sau merite ale invenţiei sau ale aplicării ei ipotetice;

e) de preferat, să conţină aproximativ 150 de cuvinte;

f) să fie însoţit de o indicare a figurii reprezentative sau în mod excepţional a mai multor figuri propuse spre publicare, din desenele ce însoţesc descrierea. 

Fiecare caracteristică principală, element de referinţă menţionat în rezumat şi ilustrat într-un desen trebuie să fie urmat de un semn de referinţă (reper) în paranteze.

(5) În vederea publicării, examinatorul trebuie să analizeze atât conţinutul rezumatului, cât şi selectarea figurilor.

(6) Textul  rezumatululi poate fi modificat,  dacă este  necesar,  astfel încât  să  furnizeze  concis şi clar informaţia tehnică.

(7) Examinatorul poate hotărî publicarea altei (sau altor figure) decât cele care au fost propuse de solicitant spre publicare împreună cu rezumatul, în cazul în care consideră că acestea caracterizează mai bine invenţia.

(8) Rezumatul, în forma sa finală, va fi transmis solicitantului şi va fi publicat numai după ce a primit acordul acestuia. În condiţiile prevăzute de art.24 alin.(1) din lege, rezumatul va fi transmis solicitantului împreună cu raportul de cercetare documentară şi, dacă este necesar, împreună cu opinia scrisă.
(9) În funcţie de conţinutul admisibil al revendicărilor şi de hotărârea luată ca urmare a examinării de fond a cererii de brevet, este posibil ca textul rezumatului, care se publică odată cu publicarea menţiunii de acordare a brevetului, să fie modificat, pentru a reflecta cât mai corect soluţia definită de revendicările independente.

(10) În funcţie de obiectul invenţiei, rezumatul cererii va conţine următoarele elemente esenţiale:

	Obiectul invenţiei
	Conţinutul rezumatului

	Produs (articol)
	Structură/alcătuire, utilizare, construcţie, metodă de fabricaţie.

	Compus chimic
	Structură chimică, metodă de preparare, proprietăţi, utilizări

	Amestec
	Natură, proprietăţi, utilizări, componente, proporţia componentelor - dacă este semnificativă, preparare

	Instalaţie, dispozitiv
	Utilizare, construcţie, părţi componente şi relaţia dintre ele, mod de operare

	Procedeu sau mod de operare
	Natura, caracteristici esenţiale, materiale şi condiţii folosite, produsul obţinut, dacă este relevant, relaţia dintre etape, dacă sunt mai multe


(11) Dacă descrierea conţine mai multe alternative/variante de realizare a invenţiei, rezumatul se va referi la varianta preferată, iar celelalte pot fi menţionate succint, arătându-se prin ce diferă de varianta preferată.

Anexele 1 şi 2 

Anexele 1a şi 1b cuprind Formularul de R.D. care se transmite la solicitant în baza art. 24 din lege şi respectiv Formularul de R.D intern, care se efectuează la fiecare cerere de brevet.

Anexa 2 cuprinde  formularul de R.D. cu Opinie Scrisă

ANEXA 3 
Organizarea Colecţiei Naţionale de Brevete RO şi  a celorlalte colecţii de brevete din ţările minimum PCT este prezentată în Anexa 3.

Documentaţia de cercetare accesibilă sistematic - literatura de brevet, este în primul rând aranjată astfel ca să faciliteze cercetarea manuală într-un sistem de depunere a descrierilor cererilor de brevet şi a brevetelor în “mape” (practicându-se clasificarea multiplă şi depunerea, acolo unde este necesar) folosind clasificarea internaţională şi cronologică. În anumite zone (Germania veche, Franţa veche) trecerea la Clasificarea Internaţională nu a fost efectuată sau a fost completată doar pentru cele mai recente documente; în mod treptat, transferul va deveni mai complet.

În domenii noi, unde cercetarea manuală a fost considerată nesatisfăcătoare, au fost introduse sisteme de cercetare de exemplu bazate pe indexarea termenilor şi în majoritatea acestor sisteme cercetarea nu este efectuată manual ci folosind o interfaţă specializată printr-un computer ca o unealtă de cercetare. Mai mult, în anumite zone (în special domeniul chimiei - metalurgiei) cercetarea manuală este bazată, cu precădere, pe utilizarea cuvintelor cheie sau termenilor indexaţi ai publicaţiilor de rezumate.

Aranjamente pentru cercetare
Mapele pentru documentare manuală constau din documente copii de hârtie, ţinute liber între coperţi, care sunt păstrate în rafturi mobile cu compartimente; aceste cabinete sunt amplasate în camere de păstrare (arhivă) în Colecţia Naţională de brevete din care pot fi luate când sunt necesare pentru cercetare.

Documentaţia pe suport de hârtie supusă cererii în cadrul OSIM
Pentru o mai bună cunoaştere a sistemului de brevete având ca suport hârtia din diverse ţări am considerat util a face o prezentare succintă a acestora în ordine alfabetică:

1. ANGLIA
Descrierile de brevet tipărite pot fi regăsite începând cu secolul XVII grupate după cum urmează:

1617 - 1852
În perioada sus-menţionată au fost protejate cererile cu numerele 1 la 14.359.

1852 - 1915
Tipărirea descrierilor începe în 1852.

Fiecare an îşi are propria serie de numerotare; anul este tipărit lângă numărul descrierii şi  face parte din numărul de identificare.

Idem pe desene.

1916 la zi
Începând cu 1916 pe cerere apare un număr nou. Noua serie, utilizată şi  azi, începe deci cu 100.001. Seria conţine cererile admise dar uneori şi  cereri abandonate (desemnate mai nou sub termenul “void”).

Cererea poate fi însoţită de o “descriere provizorie” sau de o “descriere completă”.

Descrierea provizorie este utilizată în scopul stabilirii datei de prioritate.

Descrierea completă trebuie depusă în termen de 12 luni (cu extensie de 3 luni).

Nedepunerea descrierii complete duce la considerarea ei ca “abandonată”.

Obiectele mai multor descrieri provizorii pot fi reunite într-o descriere completă.

Examinarea se face pe baza descrierii complete.

Documentarea în stadiul tehnicii nu ia în considerare descrieri mai vechi de 50 de ani.

Nu examinatorul este cel ce abordează problema evidenţei invenţiei.

După examinare cererea este acceptată; termenul “acceptată” diferă de cel american, care este “admisă”.

Cererea se publică pentru opunere; în cadrul opunerii, opozantul poate pune în discuţie toate problemele brevetabilităţii şi  poate utiliza toate referinţele pe care le consideră necesare.

În momentul publicării pentru opunere descrierea primeşte număr şi  este tipărită.

Data ce urmează a fi citată ca dată efectivă de publicare este data înscrisă pe exemplarele  intitulate “complete specification published” (descriere completă publicată).

S-a menţionat că în descrierile mai vechi apare titulatura “descrierea completă acceptată”. Actualmente, data tipăririi apare la codul 45.

După opunere în cazul unei hotărâri favorabile, brevetul este “sigilat”.

Prin “sigilare” se înţelege acordarea brevetului, respectiv constituirea unui “letters patent” ce este semnat şi  sigilat. Termenul de sigilare îşi are originea în ultima etapă de acordare a brevetului din secolele anterioare, când se proceda la fixarea în cadru oficial a Marelui Sigiliu al Angliei.

Listele datelor de sigilare sunt publicate în buletinul oficial.

Acordarea brevetului nu este urmată de o a doua tipărire a descrierii.

Uneori, se publică descrierile la care au fost aduse completări.

2. AUSTRALIA
Australia este prima ţară care a adoptat sistemul publicării, respectiv al punerii la dispoziţia publicului, spre consultare, a cererilor de brevet de invenţie aflate în curs de soluţionare; publicarea are loc după 18 luni de la data depunerii descrierii complete a invenţiei.

De subliniat că descrierea depusă o dată cu cererea nu se tipăreşte în această etapă.

Începând cu 1970 Australia a adoptat o nouă lege privind brevetele de invenţie, lege care a avut ca rezultat modificarea sistemului de examinare a cererilor de brevet.

Conform sistemului modificat, cererile de brevet sunt examinate în fond, efectuându-se o cercetare documentară limitată; în urma examinării se acordă brevet (“acceptance of invention”). Acordarea este semnalată printr-o notă publicată în buletinul oficial.

Legea australiană prevede un termen de opunere de 3 luni, timp în care acordarea poate fi contestată.

Descrierile cererilor de brevet admise sunt tipărite la scurt timp după publicarea în buletinul oficial a notei de acordare.

Descrierile tipărite conţin următoarele date înscrise pe prima pagină:

a) data depozitului (“lodging date”)

b) data la care cererea a fost făcută publică după 18 luni de la data depunerii descrierii complete (“published”)

c) data acordării brevetului (acceptance date, accepted application)

Numărul înscris pe exemplarele tipărite ale descrierilor este atribuit la data acordării protecţiei.

În sistemul de numerotare a descrierilor tipărite adoptat cu începere din 1970, primul brevet tipărit poartă numărul 400.001.

Oficiul australian tipăreşte şi  descrierile cererilor abandonate, la care apare înscris numai numărul cererii.

3. AUSTRIA
Exemplarele tipărite ale brevetelor austriece poartă imprimată formularea Ausgegeben am... (rom. “ publicat la...”) urmată la data la care descrierea a apărut în formă tipărită; această dată este folosită pentru referinţele bibliografice.

Examinarea în fond a cererilor este urmată de un termen de opunere de patru luni. Brevetul ia naştere prin efectul legii la 30 de zile după expirarea termenului de opunere dacă nu s-a făcut opunere sau opunerea s-a făcut după acordare. Data publicării se tipăreşte în buletinul oficial în termen de 6 luni, înaintea datei de tipărire a brevetului.

4. BELGIA
În Belgia acordarea brevetelor se face fără examinare de fond în termen de o lună de la data depunerii cererii; uneori acordarea poate dura 6 luni. Acordarea se face pe baza unui decret ministerial. Solicitantului i se transmite o copie certificată la care se anexează o copie a descrierii. În mod normal descrierea are regim secret pe un termen de trei luni de la acordare apoi devine publică. Data de referinţă pentru un brevet belgian este data la care descrierea devine accesibilă publicului.

Descrierile sunt tipărite numai după 2 - 3 ani de la acordarea protecţiei.

Tipărirea brevetelor a început în 1950 cu numărul 493.079.

Ea a continuat până în 1958 până la numărul 573.100. Tipărirea a fost reluată în 1961.

Brevetele apărute în anul 1950 indică data la care descrierea a devenit publică (înscrisă după cuvântul “Publie”). Data acordării este specificată pe toate exemplarele.

Exemplarele tipărite între 1950 - 1958 poartă data tipăririi.

În cazul în care este nevoie de un brevet netipărit se va procura, la cerere, un exemplar manuscris certificat.

Pentru brevetele belgiene din domeniul chimiei vor fi utilizate ca publicaţii tipărite rezumatele deja publicate.

5. CANADA
Brevetele canadiene sunt tipărite începând cu 1948. Data apariţiei este indicată după cuvântul “issued” tipărit pe prima pagină. Pe exemplarele actuale data apare la codul 45.

6. CEHOSLOVACIA
Brevetele cehe au înscrise data punerii la dispoziţia publicului indicată prin cuvântul “Vylozeno” iar data publicării în formă tipărită, după cuvântul “Vydano”.

7. ELVEŢIA
În Elveţia se utilizează două sisteme.

Un sistem declarativ, cu o examinare preliminară riguroasă.

Data publicării este la data la care descrierea a fost tipărită.

Un sistem de examinare în fond pentru cererile din domeniile: ceasornicărie, industrie textilă tratamente nemecanice).

Acest sistem urmează îndeaproape sistemul german de examinare.

Cererea se publică pentru opunere, descrierea fiind tipărită cu Auslegeschrift.

Exemplarele tipărite poartă data publicării. Publicaţiile anterioare se pot obţine, la cerere, de la Oficiul elveţian de proprietate intelectuală.

8. FRANŢA
1844 - 1968
În această perioadă brevetele s-au acordat fără examinare de fond.

Acordarea s-a făcut prin decret ministerial. Solicitantului i se transmitea o copie certificată la care se anexa o copie a descrierii.

Acordarea se anunţa în Buletinul Oficial în termen de 5 săptămâni.

Actualmente, Oficiul francez procedează şi  la publicarea unui rezumat, paralel cu tipărirea descrierii.

Descrierile franceze de brevet se tipăresc începând cu 1900.

Între 1902 - 1960 publicaţiile tipărite au conţinut trei date:

a) data depozitului;

b) data acordării brevetului;

c) data tipăririi (precedate de cuvântul “publié”).

Începând cu brevetul no.1234901 (1960) data tipăririi nu a mai fost înscrisă pe fasciculul de brevet.

În prezent pe prima pagină a fasciculului se indică:

a) data depozitului;

b) data acordării;

c) data şi  numărul Buletinului Oficial 46.

Anul 1957 a însemnat o modificare a practicii Oficiului francez în sensul că descrierile au devenit inaccesibile publicului între data acordării şi  data apariţiei Buletinului Oficial prin care se anunţă acordarea.

În această situaţie se află brevetele începând cu nr. 1 148 401.

În lumina celor afirmate mai sus, brevetele vechi sunt cele cu nr. sub 2 000 000

Până la brevetul nr. 1 148 400 data efectivă ca brevet este data acordării.

Obs:    Data ca publicaţie tipărită este decalată cu 5 luni.

Pentru citare se foloseşte data publicării (“Publie”).

Brevetele complementare: cunoscută ca “certificats d’addition” formează o serie separată; pentru citare se va specifica “complementară”.

Brevetele acordate pentru medicamente formează o serie separată şi  poartă indicaţia “M”, 1969 - 1994.

Prin Legea din 1969 se instituie brevetele pentru modele de utilitate.

Conform noii legi cererea intră în examinare de fond (se renunţă la sistemul declarativ) dar numai pentru invenţiile din unele clase, pentru restul claselor se menţine sistemul declarativ.

Conform legii din 1969 toate cererile devin publice în termen de 18 luni de la data depozitului (sau a priorităţii) cu excepţia cererilor abandonate.

După acest termen cererile sunt tipărite. Cererea nu se mai publică atunci când brevetul se acordă într-un termen relativ scurt, de la această dată.

Acest an consemnează şi  o modificare în sistemul de numerotare. Astfel, primele două cifre din noul număr sunt de fapt ultimele două cifre din anul depozitului.

Acest număr reprezintă “numărul de înregistrare naţională”.

La prima publicare a descrierii se atribuie publicaţiei un număr; numerotarea a început cu 2.000.001.

Aceste numere se păstrează devenind ulterior numere de brevet. Brevetele din domeniul medicinei primesc şi  ele un număr din această serie, renunţându-se la numerotarea separată, idem pentru brevetele de perfecţionare.

Descrierile cererilor de brevet aflate în curs de soluţionare, se tipăresc pe hârtie verde.

Descrierile de brevet se tipăresc pe hârtie albă. În cazul unei unice publicări apare indicaţia “Premiere et Unique Publication”.

În cazul unei a doua publicări, se face menţiunea “Deuxieme Publication de l’Invention”.

Codificarea datelor pe prima pagină este de regulă următoarea:

21 - numărul cererii

22 - data depozitului

71 - solicitantul

11 - numărul publicaţiei

41 - data punerii la dispoziţia publicului

Nu se indică data tipăririi în Franţa.

În descrierile tipărite se indică data publicării anunţului privind acordarea brevetului “Publication de la delivrance”. Aceasta este luată în considerare ca dată efectivă a brevetului.

9. GERMANIA
Prima lege a brevetelor a fost promulgată în Germania în 1877. În acelaşi an începea şi  tipărirea brevetelor. Acordarea protecţiei se făcea cu consultarea stadiului tehnicii.

Cererea era publicată pentru opunere, existând posibilitatea contestării invenţiei în termen de trei luni. Începând cu numărul 1 000 000, descrierile tipărite au înscrisă în colţul din dreapta sus, data la care descrierea a fost tipărită, dată care este folosită pentru citarea ca referinţă bibliografică. Aceste publicaţii apar pe hârtie albă.

Anterior lui septembrie 1955, descrierea se tipărea numai după acordarea brevetului.

În perioada septembrie 1955 - decembrie 1956, descrierile cererilor publicate pentru opunere au fost tipărite într-un format similar brevetelor, pe hârtie, având înscris numărul cererii şi  purtând titlul “Patentschrift”.

Cu anul 1957 a început tipărirea a ceea ce se numeşte “Auslegeschrift”, publicaţii pe hârtie verde ale cererilor publicate pentru opunere, începând cu numărul 1 000 001.

După acordare, descrierea este tipărită din nou ca Patentschrift (pe hârtie albă), purtând acelaşi număr.

Publicaţiile au atins numărul 1 300 000, nivel la care în 1968 se va adopta o nouă lege a brevetelor, conform căreia se aplică sistemul de examinare amânată.

Acea lege prevedea că cererea rămâne în soluţionare pe un termen de şapte ani de la data depozitului, timp în care solicitantul poate cere intrarea în examinare de fond, în condiţiile achitării unei taxe de examinare.

Începând cu anul al treilea de la data depozitului, solicitantul trebuia să achite şi  o taxă anuală de menţinere în vigoare.

Cererea este pusă la dispoziţia publicului, iar descrierea şi  desenele sunt tipărite în termen de 8 luni de la data depozitului sau de la revendicarea priorităţii; tipărirea este anticipată de publicarea unui aviz în Buletinul Oficial.

Esenţial este faptul că după publicarea cererii, solicitantul dispune de anumite drepturi provizorii, care deşi nu sunt drepturi de brevet depline, pot fi exercitate împotriva celor ce le încalcă; exercitarea lor nu mai este posibilă în cazul în care cererea este abandonată. Publicaţiile conform legii din 1968  apar pe hârtie galbenă şi  reproduc descrierea şi  desenele. Prima pagină a documentului de brevet, care se numeşte “Offenlegungschrift” conţine titlul şi  informaţii codificate.

Numerotarea acestor publicaţii începe cu 1 400 000, numărul ce corespunde noului sistem de numerotare a cererilor.

Codurile utilizate sunt:

21 -        Aktenzeichen = numărul cererii; după caz, între paranteze apare şinumărul vechi.

22 -         Anmeldetag = data depozitului

30 - 33 -  Data privind prioritatea

43 -         Offenlegungstag = data publicării; se utilizează pentru citirea referinţelor.

71 -         Solicitantul

72 -         Inventatorul

9.1 Numerotarea
a) în sistemul vechi.

Numărul cererii era format din iniţiala numelui solicitantului (1-3 litere) urmată de un număr de cifre; fiecare iniţială avea seria proprie de numere. După acest număr urma sectorul de examinare şi  clasificare.

b) în sistemul nou

Prima cerere numerotată în sistem nou are numărul 1 800 001; numerele cresc până la sfârşitul anului 1968.

1969 începe cu numărul 1 900 001 iar 1970 cu 2 000 001.

Primele două cifre sunt cu 50 mai mici decât  ultimile două cifre ale anului. De menţionat că această corespondenţă nu este constant menţinută.

Numerele cererilor mai au încă un număr zecimal aşezat după cele 7 cifre; el are semnificaţie exclusiv pentru Oficiul german.

Numerele sunt succedate de litera “P” semnificând “Patent” (brevet).

Descrierea tipărită are acelaşi număr ca şi  cererea.

După admiterea cererii urmează publicarea pe hârtie verde, pentru opunere, sub acelaşi număr.

Dacă se acordă brevet, descrierea va fi tipărită din nou, sub acelaşi număr, dar de această dată pe hârtie albă.

Descrierile publicate constituie referinţe când sunt tipărite şi  au efect de la data publicării. În rezumat, publicaţiile germane de descrieri pot fi concentrate în patru grupe:

9.2. Patentschrift (brevete)

Apar pe hârtie albă.

Numerele sub 1 000 000 nu indică o tipărire anterioară.

Pentru numerele între 1 000 000 - 1 400 000 există o tipărire anterioară.

În cazul numerelor peste 1 400 000 există câte două tipăriri anterioare.

9.3 Patentanmeldung = cerere de brevet (cereri publicate pentru opunere)

Apar pe hârtie albă.

Sunt tipărite în perioada sept.1955 - dec.1956.

Au format similar descrierilor de brevet.

9.4 Auslegeschrift = cerere de brevet (cereri publicate pentru opunere)

Apar pe hârtie verde.

Publicarea a început în 1957.

Numerotarea începe cu 1 000 000.

Pentru numerele peste 1 400 000 există şi  o tipărire anterioară a cererii, cu excepţia cererilor admise anterior termenului de 18 luni de la data depozitului.

Cererile numerotate peste 1 400 000 au o pagină de gardă de un format nou.

Codul 44 indică data tipăririi iar 43 data tipăririi anterioare;

9.5 Offenlegungschrift = cereri de brevet neexaminate sau în curs de examinare.

Apar pe hârtie galbenă.

Nu se tipăresc în cazul în care a apărut mai întâi Auslegeschrift.

OS sunt publicaţii tipărite dar care nu sunt considerate brevete.

9.6 RDG
Brevetele RDG se pot folosi numai ca publicaţii tipărite.

Data publicării apare după cuvântul “Ausgabetag” şi  este data care va fi folosită în scopul citării.

Brevetele se acordă după o examinare preliminară; descrierea se tipăreşte pe hârtie galbenă.

Ulterior, se poate solicita examinarea de fond; în urma acesteia brevetul se confirmă sau se infirmă; în caz afirmativ, brevetul se tipăreşte din nou dar pe hârtie albă, cea de a doua tipărire purtând propria sa dată de publicare (“Ausgabetag”).

10. ITALIA
“Data di deposito” indică data descrierii. “Data di concesione” indică data acordării brevetului. Terminologia diferă pentru descrierile cu numere sub 500 001, anterior anului 1954.

Anterior anului 1957 ultima pagină a descrierii indică luna şi  anul tipăririi. După 1957 indicaţia nu mai apare.

Tipărirea se face după acordare în termen de 2 - 3 ani. Întrucât descrierea este secretă, după acordare, pe un termen dat (3 - 6 ani), data acordării nu poate fi folosită ca data efectivă. De aceea, în acest scop se utilizează data la care descrierea a devenit publică. Pentru citare se va folosi data acordării; se recomandă însă să se indice solicitantului o dată decalată cu 2 - 3 luni, ca dată efectivă.

Există o dilemă în legătură cu faptul dacă data depozitului se află înăuntrul termenului de 3 - 6 luni de la data acordării unui brevet folosit ca referinţă.

Pentru clarificări se va apela la Oficiul Italian de Brevete.

11. JAPONIA
Începând cu 1971 Japonia a introdus procedura cu examinare amânată.

Anterior lui 1971 descrierile au fost publicate pentru opunere. Data apare înscrisă cu cifre arabe pe exemplarul tipărit (an, lună, zi).

Anul este anul de domnie al împăratului sub a cărui domnie s-a făcut publicarea.

Data apare în colţul superior drept, sub numărul descrierii. Acest număr este atribuit în momentul publicării primele două cifre ale sale indică anul.

Pentru a obţine anul în accepţia sa europeană, înainte de 1989, se adaugă cifra 1925 la anul japonez.

Ex. 40.3.6 = 6 martie 1965 : pentru anii înainte de 1989 se adaugă la anul japonez 25 pentru a obţine anul după Cristos.

Pentru anii după 1989 se adaugă 1988 la anul japonez pentru a rezulta anul după Cristos.

Publicaţiile recente indică atât anul calendaristic cât şi anul de domnie al împăratului din Japonia.

12. OLANDA
În 1964 a introdus examinarea amânată.

Cererile sunt supuse unei examinări preliminare.

În decurs de 7 ani de la depunerea cererii, solicitantul poate cere efectuarea, contra plată, a cercetării documentare. El poate continua procedura, după primirea raportului de documentare, plătind taxe de examinare şi  solicitând examinarea cererii în vederea acordării unui brevet. În cazul în care solicitarea documentării s-a făcut spre finele termenului de 7 ani, termenul va fi extins cu patru luni.

Cererea este considerată abandonată dacă în curs de 7 ani nu se solicită examinarea. Pentru a menţine cererea în procedură este obligatorie achitarea unei taxe anuale începând cu al doilea an de la data depozitului.

Cererile devin publice în termen de 18 luni de la depunere (sau de la data priorităţii). Descrierile sunt tipărite, excepţie fac cererile abandonate. Odată cu publicarea se instituie  drepturile provizorii.

Descrierile se tipăresc pe hârtie verde, numărul este indicat în dreapta sus. “Octrooioanvrage no”. El cuprinde 7 cifre din care primele două cifre indică ultimile două cifre ale anului de depozit. “Datum van ter infagelegging” indică data publicării.

“Anvraager” este solicitantul.

După examinarea cererii aceasta este supusă opunerii; cererea este tipărită. După acordare descrierea se tipăreşte din nou (a treia oară, începând cu 1964).

13. POLONIA
“Opublikowano” indică data publicării (colţul din dreapta sus al descrierii).

14. Ţările nordice

SUEDIA
Publicaţia conţine trei date:

a) data acordării (înscrisă după cuvintele “Beviljat den”

b) data publicării pentru opunere (netipărită)

c) data publicării descrierii

Pentru citare se foloseşte data publicării.

NORVEGIA
Data publicării descrierii de brevet apare după cuvintele “Offentliggiort”.

DANEMARCA, FINLANDA, NORVEGIA, SUEDIA  tipăresc cerere şi  brevet.

Toate patru ţările acordă protecţie pe baza unor legi practic identice (1968).

Cererile sunt examinate şi  apoi supuse opunerii. Tipărirea se face începând cu 1968.

Exemplarul de cerere tipărită cuprinde trei date:

1) procedează la o a doua tipărire.

2) data punerii la dispoziţia publicului

3) data (data cea mai recentă) folosită pentru citare.

În cazul în care se acordă brevet, se procedează la o a doua tipărire.

Cererile devin publice în termen de 18 luni de la data depozitului (sau de la data priorităţii).

În această etapă nu se face nici o tipărire.

Data acordării este înscrisă după cuvintele “Patent usteod den...”.

Data publicării apare după cuvintele “Beskivelse offentilggiort den...”.

15. UNGARIA
Data publicaţiei tipărite apare în partea superioară a primei pagini (an, lună, zi) după cuvântul “Megjeleni”.

16. URSS
Conform sistemului de protecţie din URSS inventatorul poate solicita un certificat de (inventator) autor sau un brevet. Certificatul de autor presupunea cesionarea invenţiei Statului Sovietic.
Inventatorul era recompensat procentual din economiile realizate din aplicarea pe timp de un an a invenţiei, dar nu mai mult de 20 000 de ruble.

În cazul brevetului se acordă drepturi exclusive.

Din totalul documentelor de protecţie doar 3% au fost acordate solicitanţilor străini.

Cererile erau examinate cu efectuarea documentării în stadiul tehnicii.

La acordare, descrierile erau tipărite. Certificatele de autor şi  brevetele se diferenţiază între ele doar prin denumire.

Întrucât certificatele de autor nu sunt brevete, ele pot fi folosite ca referinţă doar ca publicaţii tipărite, data lor efectivă este data la care descrierea a fost tipărită.

Anterior anului 1958 data folosită este data primirii la Oficiul căruia descrierile I-au fost trimise.

După 1964 documentele conţin trei date:

prima        - data depozitului

a doua      - data publicării în Buletinul Oficial

a treia       - data publicării descrierii

Cea care trebuia citată este cea de a treia dată.

17. CITĂRI
Publicaţiile de brevet indică cu cifre arabe şi rămân datele avute în vedere, în ordinea: zi/ lună/ an.

Cifrele romane reprezintă întotdeauna luna.

Brevetele japoneze indică date cu cifre arabe în ordinea: an imperial/lună/zi.

Numerele lunilor în diverse ţări ca şi  abrevierile utilizate în SUA sunt indicate în lista anexată.

În ce priveşte SUA lista este utilă pentru a depista înregistrarea unei cereri similare în SUA.

18. Alte informaţii semnificative privind datele
Pentru ţările în care data exactă a brevetării nu este înscrisă pe documentele de brevet se va obţine informaţia de la sursă (oficii, legislaţia ţării de origine).

Menţiuni:

În Marea Britanie drepturile brevetului decurg din momentul depunerii descrierii complete dar ele nu devin definitive decât atunci când brevetul este “sigilat”; dacă brevetul nu este “sigilat”, brevetatul nu primeşte nici un document care să ateste acordarea şi  nu i se recunosc nici un fel de drepturi.

În cazul brevetelor de perfecţionare trebuie să fie indicat numărul lor.

18.1. RFG
Cererile germane admise au fost tipărite (începând cu 1955/1 sept.) şi  intitulate “Patent anmeldung”.

Ele trebuie să fie citate ca “cereri germane tipărite” şi  identificate prin numele solicitantului, numărul secvenţial al cererii şi  data publicării.

Ele sunt tipărite pe hârtie albă.

Cererile tipărite după 1957 au apărut pe hârtie verde, cu titlul Auslegeschrift; ele au numere începând de la 1 000 000.

Acordarea brevetului presupune retipărirea descrierii sub acelaşi număr dar pe hârtie albă.

Începând cu 1 oct. 1968 s-a trecut la examinarea amânată.

Aceasta a condus la tipărirea pe hârtie galbenă a cererii “Offenlegungschrift” în termen de 18 luni de la data depozitului (sau a priorităţii, după caz).

Numerotarea lor a început de la 1 400 000.

18.2. FRANŢA
Data efectivă ca brevet a unei publicaţii franceze este data Buletinului Oficial în care a fost anunţată acordarea brevetului. Această dată nu apare în descrierile tipărite.

Exemplarele tipărite nu conţin data apariţiei la buletin ci data acordării şi  numărul volumului din buletin, el conţinând avizul.

Data utilizată ca dată efectivă la care brevetul a fost folosit ca brevet (şI nu ca publicaţie tipărită), este data la care brevetul a fost acordat şi  este indicată în scris prin termenul “delivre”.

Datorită unor modificări recente de procedură începând cu numărul 1 148 401 data efectivă utilizată ca referinţă va fi data la care, descrierea a fost pusă la dispoziţia publicului.

18.3. ANGLIA
Data publicării, ce trebuie citată este data înscrisă după formula “Printed for His (Her) Majesty’s Stationery Office”.

Anterior anului 1916 cererile engleze purtau înscris pe prima pagină numărul şi  anul ex: 1451 A.D. 1912.

Acest mod de scriere va fi cel citat. Anul este deobicei anul depunerii sau cel al acceptării cererii; la ambele cazuri el reprezintă atribuirea oficială a brevetului.

Pe desene, anul indicat nu este întotdeauna anul acordării brevetului. Atunci când indicaţia  nu este corectă, anul corect este reprezentat printr-un exponent înscris sus în dreapta permisului secvenţial ex: 1910 - no. 499.

18.4. ELVEŢIA
Se va avea în vedere existenţa celor două sisteme de protecţie.

Brevetele acordate cu examinare pot fi recunoscute din informaţiile din titlu (Demande publie, Gesach Bekauntgemacht, Auslegeschrift, Aemoire expose’).

18.5. OLANDA
Olanda tipăreşte descrierile din 1964 sub numele “Octrooioanvrage”.

Ele trebuie citate ca cereri indicându-se numărul, data publicării, numele solicitantului şi  data ce vă indică deobicei la citarea brevetului străin.

Rapoartele de cercetare documentară internaţională
Rapoartele oficiale de cercetare europene şi  intenaţionale (PCT) sunt în mod normal publicate împreună cu cererile europene şi  internaţionale (PCT) şi sunt incluse în mapele de cercetare împreună cu aceste cereri.

Rapoartele de documentare oficiale, referitoare la cererile naţionale ca şi  rapoartele de cercetare neoficiale, sunt de asemenea incluse în documentele de cercetare (documentare) aceste dosare, în măsura în care sunt disponibile publicului.

Rapoartele de cercetare care nu sunt în mod normal sau nu sunt încă accesibile publicului sub forma unui document publicat, sunt incluse în dosare de cercetare separate de documentele din stadiul tehnicii şi  de aceea cercetarea nu este obligatorie pentru toate aceste documente.

Rapoartele de documentare sunt publicate simultan sau ulterior publicării cererii, cu publicarea menţiunii în Buletinul Oficial de Proprietate Industrială - Secţiunea invenţii.
� În legislaţia română privind invenţiile, atât Legea nr. 64/1991 republicată privind brevetele de invenţie, cât şi  Legea nr. 350/2007 privind modelele de utilitate , raportul de  cercetare documentară este denumit raport de documentare,  denumirea fiind păstrată din legile anterioare ale brevetelor de invenţie. În realitate, raportul este întocmit în urma unei activităţi de cercetare documentară, iar denumirea sa ar fi trebuit adaptată şi denumirii din legislaţiile internaţionale (Search report, Raport de recherche, Recherchebericht). Pe parcursul prezentelor Instrucţiuni, chiar dacă poate apărea o inconsecvenţă a termenilor, prin raport de cercetare documentară se va înţelege raportul de documentare reglementat legal în legislaţia privind invenţiile.


1	Simbol sau cod de clasificare internaţională

